amanoisuno/poetBack huggingface dataset:
廣州王園寺伏日即事寄北中親友 王言史 
南越逢初伏，東林度一朝。曲池煎畏景，高閣絕微飆。竹簟移先灑，蒲葵破復搖。地偏毛瘴近，山毒火威饒。裛汗絺如濯，親牀枕並燒。墮枝傷翠羽，萎葉惜紅蕉。且困流金熾，難成獨酌謠。望霖窺潤礎，思吹候纖條。旅恨生烏滸，鄉心繫浴橋。誰憐在炎客，一夕壯容銷。
失題 宋雍 
斜雨飛絲織晚風，疎簾半捲野亭空。荷花開盡秋光晚，零落殘紅綠沼中。
古意 戴休珽 
窮秋朔風起，滄海愁陰漲。虜騎掠河南，漢兵屯灞上。羽書驚沙漠，刁斗喧亭障。關塞何蒼茫，遙烽遞相望。弱齡負奇節，俠客多招訪。投筆棄繻生，提戈逐飛將。拔劒照霜白，怒髮衝冠壯。會立萬里功，視君封侯相。
勗曹生 盧鉟 
桑扈交飛百舌忙，祖亭聞樂倍思鄉。尊前有恨慚卑宦，席上無憀愛豔妝。莫爲狂花迷眼界，須求真理定心王。遊蜂採掇何時已，祗恐多言議短長。
琴歌 趙摶 
綠琴製自桐孫枝，十年窗下無人知。清聲不與衆樂雜，所以屈受塵埃欺。七弦脆斷蟲絲朽，辨別不曾逢好手。琴聲若似琵琶聲，賣與時人應已久。玉徽冷落無光彩，堪恨鍾期不相待。鳳囀吟幽鶴舞時，撚弄錚摐聲亦在。向曾守貧貧不徹，賤價與人人不別。前迴忍淚却收來，泣向秋風兩條血。乃知凡俗難可名，輕者却重重者輕。真龍不聖土龍聖，鳳皇啞舌鴟梟鳴。何殊此琴哀怨苦，寂寞沈埋在幽戶。萬重山水不肯聽，俗耳樂聞人打鼓。知君立身待分義，驅喝風雷在平地。一生從事不因人，健步窣雲皆自致。不辭重拂弦上塵，市廛不買多讒人。莫辭憔悴與買取，爲君一曲號青春。
廢長行 趙摶 
紫牙鏤合方如斗，二十四星銜月口。貴人迷此華筵中，運木手交如陣鬬。不算勞神運枯木，且廢爲官恤惸獨。門前有吏嚇孤窮，欲訴門深抱冤哭。耳厭人催坐衙早，纔聞此戲身先到。理人似愛長行心，天下安平多草草。何當化局爲明鏡，挂在高堂辨邪正。何當化子作筆鋒，常在手中行法令。莫令終日迷如此，不治生民負天子。
玉女詞 張安石 
綺薦銀屏空積塵，柳眉桃臉暗銷春。不須更學陽臺女，爲雨爲雲趁惱人。
苦別 張安石 
向前不信別離苦，而今自到別離處。兩行粉淚紅闌干，一朵芙蕖帶殘露。
石城 蔣吉 
繫纜石城下，恣吟懷暫開。江人橈艇子，將謂莫愁來。
寄進士賈希 蔣吉 
恨苦淚不落，耿然東北心。空囊與瘦馬，羈紲意應深。
旅泊 蔣吉 
霜月正高鸚鵡洲，美人清唱發紅樓。鄉心暗逐秋江水，直到吳山脚下流。
大庾驛有懷 蔣吉 
一囊書重百餘斤，郵吏寧知去計貧。莫訝偏吟望鄉句，明朝便見嶺南人。
題商山修路僧院 蔣吉 
此地修行山幾枯，草堂生計只缾盂。支郎既解除艱險，試看人心平得無。
題長安僧院 蔣吉 
出門爭走九衢塵，總是浮生不了身。惟有水田衣下客，大家忙處作閑人。
樵翁 蔣吉 
獨入深山信脚行，慣當貙虎不曾驚。路傍花發無心看，惟見枯枝刮眼明。
四老廟 蔣吉 
無端捨釣學干名，不得溪山養性情。自省此身非達者，今朝羞拜四先生。
昭君冢 蔣吉 
曾爲漢帝眼中人，今作狂胡陌上塵。身死不知多少載，冢花猶帶洛陽春。
聞歌竹枝 蔣吉 
巡隄聽唱竹枝詞，正是月高風靜時。獨向東南人不會，弟兄俱在楚江湄。
重門曲 周濆 
憔悴容華怯對春，寂寥宮殿鎖閑門。此身却羨宮中樹，不失芳時雨露恩。
山下水 周濆 
背雲衝石出深山，淺碧泠泠一帶寒。不獨有聲流出此，會歸滄海助波瀾。
奉和登會昌山應制 趙起 
睿想入希夷，真游到具茨。玉鸞登嶂遠，雲輅出花遲。泉壑凝神處，陽和布澤時。六龍多順動，四海正雍熙。
冬日與羣公泛舟焦山 一 王瓚 
江外水不凍，今年寒復遲。衆芳且未歇，近臘仍裌衣。載酒適我情，興來趣漸微。方舟大川上，環酌對落暉。兩片青石稜，波際無因依。三山安可到，欲到風引歸。滄溟壯觀多，心目豁暫時。況得窮日夕，乘槎何所之。
冬日與羣公泛舟焦山 二 王瓚 
縱步不知遠，夕陽猶未回。好花隨處發，流水趂人來。
度揭鴻嶺 慕容韋 
閩越曾爲塞，將軍舊置營。我歌空感慨，西北望神京。
湘江 黃文 
瀟湘江頭三月春，柳條弄日搖黃金。鷓鴣一聲在何許，黃陵廟前煙靄深。丹青欲畫無好手，穩提玉勒沈吟久。馬蹄不爲行客留，心挂長林屢回首。
題龍陽縣青草湖 唐溫如  洞庭湖
西風吹老洞庭波，一夜湘君白髮多。醉後不知天在水，滿船清夢壓星河。
題吉州龍溪 何敬 
龍溪之山秀而峙，龍溪之水清無底。狂風激烈翻春濤，薄霧冥濛溢清泚。奔流百折銀河通，落花滾滾浮霞紅。四時佳境不可窮，彷彿直與桃源通。
過睦州青溪渡 楊彝 
天闊銜江雨，冥冥上客衣。潭清魚可數，沙晚鴈爭飛。川谷留雲氣，鵜鶘傍釣磯。瓢零江海客，欹側一帆歸。
闔閭城懷古 裴瑤 
五湖春水接遙天，國破君亡不記年。惟有妖娥曾舞處，古臺寂寞起愁煙。
葦谷 鄭玉 
水會三川漾碧波，雕陰人唱採花歌。舊時白翟今荒壤，葦谷淒淒風雨多。
經望湖驛 韋鎰 
大漠無屯雲，孤峰出亂柳。前驅白登道，顧失飛狐口。遙憶代王城，俯臨恆山後。纍纍多古墓，寂寞爲墟久。豈不固金湯，終聞擊銅斗。交懽初仗信，接讌翻貽咎。埋寶賊夫人，磨笄傷彼婦。功成行且薄，義立名不朽。莫慎纖微端，其何社稷守。身歿國遂亡，此立人君醜。
杪秋洞庭懷王道士 謝太虛  洞庭湖
漂泊日復日，洞庭今更秋。青桃亦何意，此夜催人愁。惆悵客中月，裴回江上樓。心知楚天遠，目送滄波流。謝客久已滅，微言無處求。空餘白雲在，客興隨孤舟。千里杳難盡，一身常獨游。故園復何許，江漢徒遲留。
君山祠 周岳秀 
萬頃湖波浸碧天，旌封香火幾千年。風濤澎湃魚龍舞，棟宇崢嶸燕雀遷。遠岫光中濃淡樹，斜陽影裏往來船。江河願借吹噓便，應有神功在目前。
新樂府 馬逢 
溫谷春生至，宸遊近甸榮。雲隨天上轉，風入御筵輕。翠蓋浮佳氣，朱樓依太清。朝臣冠劒退，宮女管弦迎。
部落曲 馬逢 
蕃軍傍塞遊，代馬噴風秋。老將垂金甲，閼支著錦裘。琱戈蒙豹尾，紅斾插狼頭。日暮天山下，鳴笳漢使愁。
從軍 馬逢 
漢馬千蹄合一羣，單于鼓角隔山聞。沙塠風起紅樓下，飛上胡天作陣雲。
宮詞二首 一 馬逢 
金吾持戟護軒簷，天樂傳教萬姓瞻。樓上美人相倚看，紅妝透出水晶簾。
宮詞二首 二 馬逢 
玉樓天半起笙歌，風送宮人笑語和。月影殿開聞曉漏，水晶簾捲近秋河。
長門失寵 蕭意 
自從別鑾殿，長門幾度春。不知金屋裏，更貯若爲人。
下山逢故夫 徐之才 
踟躕下山婦，共申別離久。爲問織縑人，何必長相守。
虜患 張陵 
今日漢家探使迴，蟻疊胡兵來未歇。春風渭水不敢流，總作六軍心上血。
夏日閨怨 蔡瓌 
桃徑李蹊絕芳園，炎氛熾日滿愁軒。枝上鳥驚朱槿落，池中魚戲綠蘋翻。君戀京師久留滯，妾怨高樓積年歲。非關曾入楚王宮，直爲相思腰轉細。臥簟乘閑乍逐涼，熏爐畏熱嬾焚香。雨霑柳葉如啼眼，露滴蓮花似汗妝。全由獨自羞看影，豔是孤眠疑夜永。無情拂鏡不成妝，有時却扇還風靜。近日書來道欲歸，鴛鴦文錦字息機。但恐愁容不相識，爲教恆著別時衣。
詠燭寄人 潘求仁 
燭與人相似，通宵遽白煎。不應須下淚，祗是爲人然。
薛王花燭行 閻德隱 
王子仙車下鳳臺，紫纓金勒馭龍媒。□□□□□□出，環佩鏘鏘天上來。鳷鵲樓前雲半捲，鴛鴦殿上月裴回。玉盤錯落銀燈照，珠帳𤫩瓏寶扇開。盈盈二八誰家子，紅粉新妝勝桃李。從來六行比齊姜，自許千門奉楚王。楚王宮裏能服飾，顧盼傾城復傾國。合歡錦帶蒲萄花，連理香裙石榴色。金爐半夜起氛氳，翡翠被重蘇合熏。不學曹王遇神女，莫言羅敷邀使君。同心婉娩若琴瑟，更笑天河有靈匹。一朝福履盛王門，百代光輝增帝室。富貴榮華實可憐，路傍觀者謂神仙。祗應早得淮南術，會見雙飛入紫煙。
妾薄命 劉元叔 
自從離別守空閨，遙聞征戰赴雲梯。夜夜思君遼海北，年年棄妾渭橋西。陽春白日照空暖，紫燕銜花向庭滿。彩鸞琴裏怨聲多，飛鵲鏡前妝梳斷。誰家夫壻不從征，應是漁陽別有情。莫道紅顏燕地少，家家還似洛陽城。旦逐新人殊未歸，還令秋至夜霜飛。北斗星前橫旅鴈，南樓月下擣寒衣。夜深聞鴈腸欲絕，獨坐縫衣燈又滅。暗啼羅帳空自憐，夢度陽關向誰說。每憐容貌宛如神，如何薄命不如人。待君朝夕燕山至，好作明年楊柳春。
古別離 常理 
君御狐白裘，妾居緗綺幬。粟鈿金夾膝，花錯玉搔頭。離別生庭草，征衣斷戍樓。蠨蛸網清曙，菡萏落紅秋。小膽空房怯，長眉滿鏡愁。爲傳兒女意，不用遠封侯。
妾薄命 常理 
十五玉童色，雙蛾青彎彎。鳥銜櫻桃花，此時刺繡閑。嬌小恣所愛，誤人金指環。豔花句引落，滅燭屏風關。妾怕愁中畫，君偷薄裏還。初謂來心平若案，誰知別意險如山。乍啼羅袖嬌遮面，不忍看君莫惜顏。
虞姬怨 馮待徵 
妾本江南采蓮女，君是江東學劒人。逢君游俠英雄日，值妾年華桃李春。年華灼灼豔桃李，結髮簪花配君子。行逢楚漢正相持，辭家上馬從君起。歲歲年年事征戰，侍君帷幕損紅顏。不惜羅衣沾馬汗，不辭紅粉著刀環。相期相許定關中，鳴鑾鳴佩入秦宮。誰誤四面楚歌起，果知五星漢道雄。天時人事有興滅，智窮計屈心摧折。澤中馬力先戰疲，帳下蛾眉□□□。君王是日無神彩，賤妾此時容貌改。拔山意氣都已無，渡江面目今何在。終天隔地與君辭，恨似流波無息時。使妾本來不相識，豈見中途懷苦悲。
越谿怨 冷朝光 
越王宮裏如花人，越水谿頭采白蘋。白蘋未盡人先盡，誰見江南春復春。
吳宮怨 衛萬 
君不見吳王宮閣臨江起，不見珠簾見江水。曉氣晴來雙闕間，潮聲夜落千門裏。句踐城中非舊春，姑蘇臺下起黃塵。祗今唯有西江月，曾照吳王宮裏人。
春游吟 李章 
初春徧芳甸，十里藹盈矚。美人摘新英，步步翫春綠。所思杳何處，宛在吳江曲。可憐不得共芳菲，日暮歸來淚滿衣。
婕妤怨 王沈 
長信梨花暗欲棲，應門上鑰草萋萋。春風吹花亂撲戶，[班]絕車聲不至啼。
明君詞 王偃  黄河
北望單于日半斜，明君馬上泣胡沙。一雙淚滴黃河水，應得東流入漢家。
擬古東飛伯勞歌 李暇 
秦王龍劒燕后琴，珊瑚寶匣鏤雙心。誰家女兒抱香枕，開衾滅燭願侍寢。瓊窗半上金鏤幬，輕羅掩面不遮羞。青綺幃中坐相憶，紅鸞鏡裏見愁色。簷花照月鶯對棲，空將可憐暗中啼。
怨詩三首 一 李暇 
羅敷初總髻，蕙芳正嬌小。月落始歸船，春眠恆著曉。
怨詩三首 二 李暇 
何處期郎遊，小苑花臺間。相憶不可見，且復乘月還。
怨詩三首 三 李暇 
別前花照路，別後露垂葉。歌舞須及時，如何坐悲妾。
碧玉歌 李暇 
碧玉上官妓，出入千花林。珠被玳瑁牀，感郎情意深。
賦詩 辛弘智 
君爲河邊草，逢春心剩生。妾如臺上鏡，得照始分明。
自君之出矣 辛弘智  闺怨 相思 妇女 乐府
自君之出矣，梁塵靜不飛。思君如滿月，夜夜減容輝。
又自君之出矣 辛弘智  思念 乐府
自君之出矣，寶鏡爲誰明。思君如隴水，常聞嗚咽聲。
看蜀女轉昭君變 吉師老 
妖姬未著石榴裠，自道家連錦水濆。檀口解知千載事，清詞堪歎九秋文。翠眉顰處楚邊月，畫卷開時塞外雲。說盡綺羅當日恨，昭君傳意向文君。
放猨 吉師老 
放爾千山萬水身，野泉晴樹好爲鄰。啼時莫近瀟湘岸，明月孤舟有旅人。
巫峽聽猿 吳商浩 
巴江猨嘯苦，響入客舟中。孤枕破殘夢，三聲隨曉風。連雲波澹澹，和霧雨濛濛。巫峽去家遠，不堪魂斷空。
長安春贈友人 吳商浩 
繁華堪泣帝城春，粉堞青樓勢礙雲。花對玉鉤簾外發，歌飄塵土路邊聞。幾多遠客魂空斷，何處王孫酒自醺。各有歸程千萬里，東風時節恨離羣。
塞上即事 吳商浩 
身似星流跡似蓬，玉關孤望杳溟濛。寒沙萬里平鋪月，曉角一聲高捲風。戰士歿邊魂尚哭，單于獵處火猶紅。分明更想殘宵夢，故國依然在甬東。
宿山驛 吳商浩 
文戰何堪功未圖，又驅羸馬指天衢。露華凝夜渚蓮盡，月彩滿輪山驛孤。岐路辛勤終日有，鄉關音信隔年無。好同范蠡扁舟興，高挂一帆歸五湖。
北邙山 吳商浩 
北邙山草又青青，今日銷魂事可明。綠酒醉來春未歇，白楊風起柳初晴。岡原旋葬松新長，年代無人闕半平。堪取金爐九還藥，不能隨夢向浮生。
秋塘曉望 吳商浩 
鐘盡疎桐散曙鴉，故山煙樹隔天涯。西風一夜秋塘曉，零落幾多紅藕花。
湘雲 吳商浩 
□滿湘江雲瑩空，紛紛長對水溶溶。日西遙望自歸處，盡挂九疑千萬峰。
秋閨 沈祖仙 
白馬三軍客，青娥十載思。玉庭霜落夜，羅幌月明時。鑪冷蜘蛛喜，燈高熠燿期。愁多不可曙，流涕坐空幃。
題慈恩塔 荆叔 
漢國山河在，秦陵草樹深。暮雲千里色，無處不傷心。
三湘有懷 蕭靜  送别 悲愁
柳絮飛來別洛陽，梅花落後到三湘。世情已逐浮雲散，離恨空隨江水長。
九日對酒 元凜 
嘉辰復遇登高臺，良朋笑語傾金罍。煙攤秋色正堪翫，風惹菊香無限來。未保亂離今日後，且謀歡洽玉山頹。誰知靖節當時事，空學狂歌倒載迴。
中秋夜不見月 元凜 
蟾輪何事色全微，賺得佳人出繡幃。四野霧凝空寂寞，九霄雲鎖絕光輝。吟詩得句翻停筆，翫處臨尊却掩扉。公子倚欄猶悵望，嬾將紅燭草堂歸。
雷塘 徐振 
九重城闕悲涼盡，一聚園林怨恨長。花憶所爲猶自笑，草知無道更應荒。詩名占得風流在，酒興催教運祚亡。若問皇天惆悵事，只應斜日照雷塘。
寄人 張侹 
酷憐風月爲多情，還到春時別恨生。倚柱尋思倍惆悵，一塲春夢不分明。
村行 姚揆 
天淡雨初晴，遊人恨不勝。亂山啼蜀魄，孤櫂宿巴陵。影暗村橋柳，光寒水寺燈。罷吟思故國，窗外有漁罾。
頴川客舍 姚揆 
素琴孤劒尚閑遊，誰共芳尊話唱酬。鄉夢有時生枕上，客情終日在眉頭。雲拖雨脚連天去，樹夾河聲繞郡流。回首帝京歸未得，不堪吟倚夕陽樓。
結客少年場行 虞羽客 
幽幷俠少年，金絡控連錢。竊符方救趙，擊筑正懷燕。輕生辭鳳闕，揮袂上祈連。陸離橫寶劒，出沒騖征旃。蒙輪恆顧敵，超乘忽爭先。摧枯逾百戰，拓地遠三千。骨都魂已散，樓蘭首復傳。龍城含宿霧，瀚海接遙天。歌吹金微返，振旅玉門旋。烽火今已息，非復照甘泉。
塞上 鄭渥 
出門何處問西東，指畫翻爲語論同。到此客頭潛覺白，未秋山葉已飄紅。帳前影落傳書鴈，日下聲交失馬翁。早晚回鞭復南去，大衣高蓋漢鄉風。
洛陽道 鄭渥 
客亭門外路東西，多少喧騰事不齊。楊柳惹鞭公子醉，苧麻掩淚魯人迷。通宵塵土飛山月，是處經營夾御堤。頃刻知音幾存歿，半回依約認輪蹄。
宜春郡城聞猨 崔江 
怨抱霜枝向月啼，數聲清繞郡城低。那堪日夜有雲雨，便似巫山與建溪。
謫宜陽到荆渚 李伉 
漢江江水水連天，被謫宜陽路幾千。爲問野人山鳥語，問予歸櫂是何年。
九嶷山 劉望 
鼎湖冠劒有遺蹤，晉漢真人羽化同。九轉藥成丹竈冷，五車雲去玉堂空。仙家日月蓬壺裏，塵世煙花夢寐中。徒有舊山流水畔，老松枝葉苦吟風。
郡城放猨獻衛使君 易思 
千巖萬壑與雲連，放出雕籠任自然。葉洒驚風啼暮雨，月凝殘雪飲流泉。臨岐莫似三聲日，避射須依繞樹年。應解感恩尋太守，攀蘿時復到樓前。
題袁州龍興寺 易思 
百尺古松松下寺，寶幡朱蓋畫珊珊。閑庭甘露幾回落，青石綠苔猶未乾。
山中送弟方質 易思 
山中殷勤弟別兄，兄還送弟下山行。蘆花飛處秋風起，日暮不堪聞鴈聲。
詠月 李建樞 
昨夜圓非今夜圓，却疑圓處減嬋娟。一年十二度圓缺，能得幾多時少年。
謝人惠琴材 謝邈 
風撼桐絲帶月明，羽人乘醉截秋聲。七弦妙制饒仙品，三尺良材稱道情。池小未開春浪泛，岳低猶欠暮雲生。何因乞與元中術，臨化無妨膝上橫。
謝僧寄拄杖 謝邈 
峭壁猨啼採處深，一枝奇異出孤岑。感師千里寄來意，發我片雲歸去心。窗外冷敲簷凍折，溪邊閑點戲魚沉。他年必藉相攜力，蹇步猶能返故林。
失題二首 一 唐備 
天若無雪霜，青松不如草。地若無山川，何人重平道。
失題二首 二 唐備 
一日天無風，四溟波盡息。人心風不吹，波浪高百尺。
失題 范夜 
舉意三江竭，興心四海枯。南游李邕死，北望宋珪殂。
失題 盧羣玉 
酒瀉銀瓶倒底清，夜深絲竹鳳凰鳴。紅妝醉起一花落，更引春風無限情。
投盧尚書 盧羣玉 
無力不任爲走役，有文安敢滯清平。從來若把耕桑定，免恃雕蟲悞此生。
失題二首 一 楊行敏 
駑駘嘶叫知無定，騏驥低垂自有心。山上高松溪畔竹，清風纔動是知音。
失題二首 二 楊行敏 
杜鵑花裏杜鵑啼，淺紫深紅更傍溪。遲日霽光搜客思，曉來山路恨如迷。
吳江別王長史 張懷 
多年襆被玉山岑，鬢雪欺人忽滿簪。駑馬雖然貪短豆，野麋終是憶長林。鱸魚未得乘歸興，鷗鳥惟應信此心。見說新橋好風景，會須乘月濯煩襟。
題天台石橋 趙湘 
白石峰猶在，橫橋一徑微。多年無客過，落日有雲歸。水淨苔生髮，山寒樹著衣。如何方廣寺，千古去人稀。
詠𣻕溪在歷陽西一里 李聰 
泠泠一帶清溪水，遠派□通歷陽市。涓涓出自碧湖中，流入楚江煙霧裏。
登單于臺 李士元 
悔上層樓望，翻成極目愁。路沿蔥嶺去，河背玉關流。馬散眠沙磧，兵閑倚戍樓。殘陽三會角，吹白旅人頭。
登閣 李士元 
亂後獨來登大閣，凭闌舉目盡傷心。長堤過雨人行少，廢苑經秋草自深。破落侯家通永巷，蕭條宮樹接疎林。總輸釋氏青蓮館，依舊重重布地金。
山中作 馮道之 
草堂在巖下，卜居聊自適。桂氣滿堦庭，松陰生枕席。遠瞻惟鳥度，旁信無人跡。靄靄雲生峰，潺潺水流石。頗尋黃卷理，庶就丹砂益。此即契吾生，何爲苦塵役。
短歌二首 一 徐謙 
窮通皆是運，榮辱豈關身。不願門前客，看時逢故人。
短歌二首 二 徐謙 
意氣青雲裏，爽朗煙霞外。不羨一囊錢，唯重心襟會。
塞下曲 楊達 
秋日幷州路，黃榆落故關。孤城吹角罷，數騎射鵰還。帳幕遙臨水，牛羊自下山。行人正垂淚，烽火起雲間。
送鄒尊師歸洞庭 楊逵  洞庭湖
衆島在波心，曾居舊隱林。近聞飛檄急，轉憶臥雲深。賣藥唯供酒，歸舟只載琴。遙知明月夜，坐石自開襟。
送張兵曹赴營田 魏兼恕 
河曲今無戰，王師每務農。選才當重委，足食乃深功。草色孤城外，雲陰絕漠中。蕭關休歎別，歸望在乘騘。
蘇著作山池 賈彥璋 
水樹子雲家，峯瀛宛不賒。芥浮舟是葉，蓮發岫爲花。酌蟻開春甕，觀魚憑海查。游蘇多石友，題贈滿瑤華。
王龍驤墓 賈彥璋 
昔擅登壇寵，爰光典午朝。刀懸臨益夢，龍啓渡江謠。茂績當年舉，英魂此地銷。唯餘孤壠上，日夕起松飆。
折楊柳 歐陽瑾 
垂柳拂妝臺，葳蕤葉半開。年華枝上見，邊思曲中來。嫩色宜新雨，輕花伴落梅。朝朝倦攀折，征戍幾時回。
江南曲 李叔卿 
湖上女，江南花，無雙越女春浣紗。風似箭，月如弦，少年吳兒曉進船。郗家子弟謝家郎，烏巾白袷紫香囊。菱歌思欲絕，楚舞斷人腸。歌舞未終涕雙隕，舊宮坡陁纔嶙隱。西山暮雨過江來，北渚春雲沿海盡。渡口水流緩，妾歸宵剩遲。含情爲君再理曲，月華照出澄江時。
芳樹 李叔卿 
春看玫瑰樹，西鄰即宋家。門深重暗葉，牆近度飛花。影拂桃陰淺，香傳李逕斜。靚妝愁日暮，流涕向窗紗。
送楊諫議赴河西節度判官兼呈韓王二侍御 熊曜 
賢哉征西將，幕府多俊人。籌議秉刀尺，話言在經綸。先鞭羨之子，走馬辭咸秦。庭論許名實，數公當即真。行行弄文翰，婉婉光使臣。今者所從誰，不聞歌苦辛。黃雲蕭關道，白日驚沙塵。虜寇有時獵，漢兵行復巡。王師已無戰，傳檄奉良臣。
登巴陵開元寺西閣贈衡嶽僧方外 李賓 
衡嶽有開士，五峰秀貞骨。見君萬里心，海水照秋月。大臣南溟去，問道皆請謁。灑以甘露言，清涼潤肌髮。湖海落天鏡，香閣凌銀闕。登眺餐惠風，心花期啓發。
登瓦官寺閣 李賓 
晨登瓦官閣，極眺金陵城。鍾山對北戶，淮水入南榮。漫漫雨花落，嘈嘈天樂鳴。兩廊振法鼓，四角吹風箏。杳無霄漢上，仰攀日月行。山空霸氣滅，地古寒陰生。寥廓雲海晚，蒼茫宮觀平。門餘閶闔字，樓識鳳凰名。雷作百川動，神扶萬栱傾。靈光一向貴，長此鎮吳京。
金陵懷古 唐堯臣  长江
晉末英雄起，神器淪荒服。胡月蝕中原，白日升暘谷。金陵實形勝，關山固重複。巨壑隍北壖，長江塹西隩。鑿山擬嵩華，穿地象伊穀。草昧席羅圖，蓽路戴黃屋。一時因地險，五世享天祿。禮樂何煌煌，文章紛郁郁。多士春林秀，作頌清風穆。出入三百年，朝事幾翻覆。攙搶如雲勃，鯨鯢旋自曝。倦聞金鼎移，驟覩靈龜卜。吁嗟王氣盡，坐悲天運倏。天道何茫茫，善淫乃相復。行路偏衣半，遂亡大梁族。日隱汀洲上，登艫𦪇川陸。月迴吳山樹，風聞楚江鵠。因依蘭蕙藂，採擷不盈掬。
詠浮漚爲辛明府作 鄭縉 
行潦散輕漚，清規吐未收。雨來波際合，風起浪中浮。晶晃明苔砌，參差繞芥舟。影疑星泛曉，光似露涵秋。皎皎珠同淨，漂漂梗共流。潔容無變染，圓知有謙柔。欲作微涓效，先從淡水游。
鶯 鄭縉  咏物诗 咏物
欲囀聲猶澀，將飛羽未調。高風不借便，何處得遷喬。
鸚鵡 吳英秀 
莫把金籠閉鸚鵡，箇箇聰明解人語。忽然更向君前言，三十六宮愁幾許。
馬 陳凝 
未明龍骨駿，幸得到神州。自有千金價，寧忘伯樂酬。雖知殊欵段，莫敢比驊騮。若遇追風便，當軒一舉頭。
鳳 伊夢昌 
好是山家鳳，歌成非楚雞。毫光灑風雨，紋綵動雲霓。竹實不得飽，桐孫何足栖。岐陽今好去，律呂正淒淒。
送韋員外赴朔方 鄭嚴 
白露邊秋早，皇華戎事催。已推仙省妙，更是幕中才。出餞傾朝列，深功佇帝臺。坐聞長策利，終見勒銘迴。
險竿行 柳曾 
山險驚摧輈，水險能覆舟。奈何平地不肯立，走上百尺高竿頭。我不知爾是人耶復猱耶？使我爲爾長嘆嗟。我聞孝子不許國，忠臣不愛家。爾今輕命重黃金，忠孝兩虧徒爾誇。始以險技悅君目，終以貪心媚君祿。百尺高竿百度緣，一足參差一家哭。險竿兒，聽我語，更有險徒險於汝。重於權者失君恩，落向天涯海邊去。險竿兒，爾須知，險途欲往爾可思。上得不下下不得，我謂此輩險於險竿兒。
琵琶行 牛殳 
何人斸得一片木，三尺春冰五音足。一彈決破真珠囊，迸落金盤聲斷續。飄飄颻颻寒丁丁，蟲豸出蟄神鬼驚。秋鴻叫侶代雲黑，猩猩夜啼蠻月明。潏潏汩汩聲不定，胡雛學漢語未正。若似長安月蝕時，滿城敲鼓聲噒噒。青山飛起不壓物，野水流來欲濕人。傷人憶得陳後主，春殿半酣細腰舞。黃鶯百舌正相呼，玉樹後庭花帶雨。二妃哭處山重重，二妃沒後雲溶溶。夜深霜露鎖空廟，零落一叢斑竹風。金谷園中草初綠，石崇一弄思歸曲。當時二十四友人，手把金杯聽不足。又似賈客蜀道間，千鐸萬磬鳴空山。未若此調呦呦兮啁啁，嘈嘈兮啾啾。引之於山，獸不能走。吹之於水，魚不能游。方知此藝不可有，人間萬事憑雙手。若何爲我再三彈，送却花前一尊酒。
方響歌 牛殳 
樂中何樂偏堪賞，無過夜深聽方響。緩擊急擊曲未終，暴雨飄飄生坐上。鏗鏗鐺鐺寒重重，盤渦蹙派鳴蛟龍。高樓漏滴金壺水，碎電打著山寺鐘。又似公卿入朝去，環珮鳴玉長街路。忽然碎打入破聲，石崇推倒珊瑚樹。長短參差十六片，敲擊宮商無不遍。此樂不教外人聞，尋常只向堂前宴。
經太華 衛光一  黄河
太華五千尋，重嵒合沓起。勢飛白雲外，影倒黃河裏。上有千蓮葉，服之久不死。山高採難得，歎息徒仰止。
季夏入北山 林璠 
整駕俟明發，逶迤歷險途。天形逼峰盡，地勢入谿無。樹繞圓潭密，雲橫疊障孤。誰憐後時者，六月未南圖。
適思 顏胄 
芳歲不我與，颯然涼風生。繁華掃地歇，蟋蟀充堂鳴。感物增憂思，奮衣出遊行。行值古墓林，白骨下縱橫。田豎鞭髑髏，村童掃精靈。精靈無奈何，像設安所榮。石人徒瞑目，表柱燒無聲。試讀碑上文，乃是昔時英。位極君詔葬，勳高盈忠貞。寵終禁樵採，立嗣修墳塋。運否前政缺，羣盜多蚊䖟。即此丘壠壞，鐵心爲霑纓。當其崇樹日，豈意侵奪併。冥漠生變故，淒涼結幽明。悲端豈自我，外物紛相縈。所適非所見，前登江上城。倚樓臨綠水，一望解傷情。
古意 邢象玉 
家中酒新熟，園裏葉初榮。佇杯欲取醉，悒然思友生。忽聞有奇客，何姓復何名。嗜酒陶彭澤，能琴阮步兵。何須問寒暑，徑共坐山亭。舉袂祛啼鳥，揚巾掃落英。心神無俗累，歌詠有新聲。新聲是何曲，滄浪之水清。
採蓮曲 張敬徽 
遊女泛江晴，蓮紅水復清。競多愁日暮，爭疾畏船傾。波動疑釵落，風生覺袖輕。相看未盡意，歸浦櫂歌聲。
采蓮 徐玄之 
越豔荆姝慣采蓮，蘭橈畫檝滿長川。秋來江水澄如練，映水紅妝如可見。此時蓮浦珠翠光，此日荷風羅綺香。纖手周遊不暫息，紅英爛熳殊未極。夕鳥棲林人欲稀，長歌哀怨采蓮歸。
同崔員外溫泉宮即事 郭汭 
輦輅移雙闕，宸遊整六師。天迴紫微座，日轉羽林旗。雷氣寒戈戟，軍容壯武貔。弓鳴射雁處，泉暖躍龍時。惠化成觀俗，謳謠入賦詩。同歡王道盛，相與詠雍熙。
題沈黎城 權徹 
蘇子臥北海，馬翁渡南洲。迹恨事乃立，功達名遂休。夜聞羽書至，召募此邊州。鐵騎燿楚甲，玉匣橫吳鉤。雪厚羣山凍，蓬飛荒塞秋。久戍曷辭苦，數戰期封侯。不學豎儒輩，談經空白頭。
登樂遊原懷古 豆盧回 
緬惟漢宣帝，初謂皇曾孫。雖在襁褓中，亦遭巫蠱冤。至哉丙廷尉，感激義彌敦。馳逐蓮勺道，出入諸陵門。一朝風雲會，竟登天位尊。握符升寶曆，負扆御華軒。赫奕文物備，葳蕤休瑞繁。卒爲中興主，垂名於後昆。雄圖奄已謝，餘址空復存。昔爲樂遊苑，今爲狐兔園。朝見牧豎集，夕聞棲鳥喧。蕭條灞亭岸，寂寞杜陵原。羃䍥野煙起，蒼茫嵐氣昏。二曜屢迴薄，四時更涼溫。天道尚如此，人理安可論。
靜女歌 張南容 
靜女樂於靜，動合古人則。妙年工詩書，弱歲勤組織。端居愁若癡，誰復理容色。十五坐幽閨，四鄰不相識。夭夭鄰家子，百花裝首餙。日月淇上遊，笑人不踰閾。河水自濁濟自清，仙臺蛾眉秦鏡明。爲照齊王門下醜，何如漢帝掌中輕。
古興二首 一 沈徽 
蔓草自細微，女蘿始夭夭。夤緣至百尺，榮耀非一朝。敷色高碧嶺，流芳薄丹霄。如何摧秀木，正爲餘波漂。莖葉落巖跡，英蕤從風飆。洪柯不足恃，況乃託陵苕。
古興二首 二 沈徽 
長安富豪右，信是天下樞。戚里笙歌發，禁門冠蓋趨。攀雲無醜士，唾地盡成珠。日晏下雙闕，煙花亂九衢。恩榮在片言，零落亦須臾。何意還自及，曲池今已蕪。
晚望 林琨 
清晨孤亭裏，極目對前岑。遠與天水合，長霞生夕林。蒼然平楚意，杳靄半秋陰。落日川上盡，關城雲外深。方予事巖壑，及此欲抽簪。詩就蓬山道，還茲契宿心。
陽春歌 吳象之 
簾低曉露濕，簾捲鶯聲急。欲起把箜篌，如凝綵弦澀。孤眠愁不轉，點淚聲相及。淨掃階上花，風來更吹入。
少年行 吳象之 
承恩借獵小平津，使氣常遊中貴人。一擲千金渾是膽，家無四壁不知貧。
晚至鄉亭 鄭德玄 
長亭日已暮，駐馬暫盤桓。山川杳不極，徒侶默相看。雲夕荆臺暗，風秋郢路寒。客心一如此，誰復采芳蘭。
舟行旦發 張軫 
夜帆時未發，同侶暗相催。山曉月初下，江鳴潮欲來。稍分揚子岸，不辨越王臺。自客水鄉裏，舟行知幾迴。
奉和夏日遊山應制 蔡文恭 
首夏林壑清，薄暮煙霞上。連巖聳百仞，絕壑臨千丈。照灼晚花鮮，潺湲夕流聲。悠然動睿思，息駕尋真賞。掞彼渦川作，懷茲洛濱想。竊吹等齊竽，何用承恩獎。
旅泊江津言懷 賈宗 
征途幾迢遰，客子倦西東。乘流如泛梗，逐吹似驚蓬。飄颻萬里外，辛苦百年中。異縣心期阻，他鄉風月同。雲歸全嶺暗，日落半江紅。自然堪迸淚，非是泣途窮。
大梁行 唐堯客 
客有成都來，爲我彈鳴琴。前彈別鶴操，後奏大梁吟。大梁傷客情，荒臺對古城。版築有陳跡，歌吹舞遺聲。雄哉魏公子，疇日好羅英。秀士三千人，煌煌列衆星。金槌奪晉鄙，白刃刎侯嬴。邯鄲救趙北，函谷走秦兵。君子榮且昧，忠信莫之明。間諜忽來及，雄圖靡克成。千齡萬化盡，但見汴水清。舊國多孤壘，夷門荆棘生。蒼梧綵雲沒，湘浦綠池平。聞有東山去，蕭蕭班馬鳴。河洲搴宿莽，日夕淚霑纓。因之唁公子，慷慨此歌行。
早行遇雪 石召 
荒郊昨夜雪，羸馬又須行。四顧無人迹，雞鳴第一聲。
送安養閻主簿還竹寺 林珝 
分手怨河梁，南征歷漢陽。江山追宋玉，雲雨夢襄王。醉裏宜城近，歌中郢路長。更尋棲枳處，猶是念仇香。
失鷺鶿 李歸唐 
惜養來來歲月深，籠開不見意沈吟。也知祗在秋江上，明月蘆花何處尋。
惆悵詩九首 一 顧甄遠 
魂黯黯兮情脈脈，簾風清兮窗月白。夢驚枕上爐燼銷，不見蘂珠宮裏客。
惆悵詩九首 二 顧甄遠 
禁漏聲稀蟾魂冷，紗廚筠簟波光淨。獨坐愁吟暗斷魂，滿窗風動芭蕉影。
惆悵詩九首 三 顧甄遠 
別恨離腸空惻惻，風動虛軒池水白。莫言靈圃步難尋，有心終效偷桃客。
惆悵詩九首 四 顧甄遠 
秋遇人間好風景，焦桐韻滿華堂靜。鑑鸞釵燕恨何窮，忍向銀牀空抱影。
惆悵詩九首 五 顧甄遠 
綠槐影裏傍青樓，陌上行人空舉頭。煙水露花無處問，搖鞭凝睇不勝愁。
惆悵詩九首 六 顧甄遠 
役盡心神銷盡骨，恩情未斷忽分離。平生此恨無言處，只有衣襟淚得知。
惆悵詩九首 七 顧甄遠 
濃醪豔唱愁難破，骨瘦魂消病已成。若爲多羅年少死，始甘人道有風情。
惆悵詩九首 八 顧甄遠 
淚滿羅衣酒滿巵，一聲歌斷怨傷離。如今兩地心中事，直是瞿曇也不知。
惆悵詩九首 九 顧甄遠 
橫泥杯觴醉復醒，愁牽時有小詩成。早知惹得千般恨，悔不天生解薄情。
登清居臺 魏巒 
迤邐清居臺，連延白雲外。側聆天上語，下視飛鳥背。
游昌化精舍 柳明獻 
寶臺侵漢遠，金地接霞高。何必遊天外，忻此契盧敖。
善卷先生壇 蔡崑 
幾到壇邊登閣望，因思遺跡詠今朝。當時爲有重華出，不是先生傲帝堯。
句 蔡崑 
飄飄隨暮雨，颯颯落秋山。
鳳歸雲二首 一 滕潛 
金井欄邊見羽儀，梧桐枝上宿寒枝。五陵公子憐文彩，畫與佳人刺繡衣。
鳳歸雲二首 二 滕潛 
飲啄蓬山最上頭，和煙飛下禁城秋。曾將弄玉歸雲去，金翿斜開十二樓。
藥圃 夏侯子雲 
綠葉紅英遍，僊經自討論。偶移巖畔菊，鋤斷白雲根。
讀孝經 方愚 
星彩滿天朝北極，源流是處赴東溟。爲臣爲子不忠孝，辜負宣尼一卷經。
贈葛氏小娘子 潘雍 
曾聞仙子住天台，欲結靈姻媿短才。若許隨君洞中住，不同劉阮卻歸來。
送孫舍人歸湘州 梁陟 
盛才傾世重，清論滿朝歸。作隼他年計，爲鴛此日飛。比肩移日近，抗首出郊畿。爲報清漳水，分明照錦衣。
題瑩上人院 寇埴 
捨筏求香偈，因泉演妙音。是明捐俗網，何獨在山林。繚繞藤軒密，逶迤竹徑深。爲傳同學志，茲宇可清心。
燕啣泥 馮渚 
雙燕碌碌飛入屋，屋中老人喜燕歸，裴回繞我牀頭飛。去年爲爾逐黃雀，雨多屋漏泥土落。爾莫厭老翁茅屋低，梁頭作窠梁下棲。爾不見東家黃𪅏鳴嘖嘖，虵盤瓦溝鼠穿壁。豪家大屋爾莫居，驕兒少婦採爾雛。井旁寫水泥自足，啣泥上屋隨爾欲。
日暖萬年枝 王約 
靄靄彤庭裏，沈沈玉砌陲。初升九華日，潛暖萬年枝。煦嫗光偏好，青葱色轉宜。每因韶景麗，長沐惠風吹。隱映當龍闕，氛氳隔鳳池。朝陽光照處，唯有近臣知。
日暖萬年枝 郭求 
旭日升溟海，芳枝散曙煙。溫仁臨樹久，煦嫗在條偏。陽德符君惠，嘉名表聖年。若承恩渥厚，常屬棟梁賢。生植雖依地，光華只信天。不才堪仄陋，徒望向榮先。
日暖萬年枝 鄭師貞 
禁樹敷榮早，偏將麗日宜。光搖連北闕，影泛滿南枝。得地方知照，逢時異赫曦。葉和盈數積，根是永年移。宵露猶殘潤，薰風更共吹。餘暉誠可託，況近鳳凰池。
聞擊壤 石殷士 
堯年聽野老，擊壤復何云。自謂歡由己，寧知德在君。氣平閑易暢，聲賀作難分。耕鑿方隨日，恩威比望雲。簣桴均下調，和木等南薰。無落於吾事，誰將帝力聞。
初日照華清宮 柴宿 
靈山初照澤，遠近見離宮。影動參差裏，光分縹緲中。鮮飆收晚翠，佳氣滿晴空。林潤溫泉入，樓深複道通。璇題生烱晃，珠綴引𦝰朧。鳳輦何時幸，朝朝此望同。
瑜不掩瑕 柴宿 
朗玉微瑕在，分明異璞瑜。堅貞寧可雜，美惡自能殊。待價知彌久，稱忠定不誣。光輝今見黜，毫髮外呈符。豈假良工指，堪爲達士模。他山儻磨琢，慕愛是洪鑪。
秋日懸清光 陶拱 
秋至雲容歛，天中日景清。懸空寒色淨，委照曙光盈。泫泫看彌上，輝輝望最明。烟霞輪乍透，葵藿影初生。鑒下應無極，升高自有程。何當迴盛彩，一爲表精誠。
三讓月成魄 劉𤤺 
爲禮依天象，周旋逐月成。教人三讓美，爲客一宵生。初進輪猶暗，終辭影漸明。幸陪賓主位，取捨任虧盈。
海上生明月 朱華 
皎皎秋中月，團圓海上生。影開金鏡滿，輪抱玉壺清。漸出三山𡵒，將凌一漢橫。素娥嘗藥去，烏鵲遶枝驚。照水光偏白，浮雲色最明。此時堯砌下，蓂莢自將榮。
月夜梧桐葉上見寒露 戴察 
蕭疎桐葉上，月白露初團。滴瀝清光滿，熒煌素彩寒。風搖愁玉墜，枝動惜珠乾。氣冷疑秋晚，聲微覺夜闌。凝空流欲遍，潤物淨宜看。莫厭窺臨倦，將晞聚更難。
清露被臯蘭 孫顧 
九臯蘭葉茂，八月露華清。稍與秋陰合，還將曉色幷。向空羅細影，臨水泫微明。的皪添幽興，芊綿動遠情。夕芳人未採，初降鶴先驚。爲感生成惠，心同葵藿傾。
宿煙含白露 孫頠 
㭊㭊有新意，微微曙色幽。露含疎月淨，光與曉煙浮。迥野遙凝素，空林望已秋。著霜寒未結，凝葉滴還流。比玉偏清潔，如珠詎可收。裴回阡陌上，瞻想但淹留。
送薛大夫和蕃 孫頠 
亞相獨推賢，乘軺向遠邊。一心傾漢日，萬里望胡天。忠信皇恩重，要荒聖德傳。戎人方屈膝，塞月復嬋娟。別思流鶯晚，歸朝候雁先。當書外垣傳，迴奏赤墀前。
風光草際浮 陳璀 
春風泛搖草，旭日遍神州。已向花間積，還來葉上浮。曉光緣圃麗，芳氣滿街流。澹蕩依朱萼，颻颺帶玉溝。向空看轉媚，臨水見彌幽。況被崇蘭色，王孫正可遊。
風光草際浮 裴杞 
澹蕩和風至，芊綿碧草長。徐吹遙撲翠，半偃乍浮光。葉似翻宵露，藂疑扇夕陽。逶迤明曲渚，照耀滿迴塘。白芷生還暮，崇蘭泛更香。誰知攬結處，含思向餘芳。
風光草際浮 吳秘 
草色春沙裏，風光曉正幽。輕明搖不散，郁昱麗仍浮。吹緩苗難轉，暉閑葉本柔。碧凝煙彩入，紅是日華流。耐可披襟對，誰應滿掬收。恭聞掇芳客，爲此尚淹留。
風光草際浮 張復元 
纖纖春草長，遲日度風光。靃靡含新彩，霏微籠遠芳。殊姿媚原野，佳色滿池塘。最好垂清露，偏宜帶豔陽。淺深浮嫩綠，輕麗拂餘香。好助鶯遷勢，乘時冀便翔。
冬至日祥風應候 穆寂 
節逢清景至，占氣二儀中。獨喜登臺日，先知應候風。呈祥光舜化，表慶感堯聰。既與乘時叶，還將入律同。微微萬井遍，習習九門通。更繞鑪煙起，殷勤報歲功。
清風戒寒 穆寂 
風清物候殘，蕭灑報將寒。掃得天衢靜，吹來眼界寬。條鳴方有異，蟲思亂無端。就樹收鮮膩，衝池起澀瀾。過山嵐可掬，度月色宜看。華實從茲始，何嗟歲序殫。
風草不留霜 王景中 
繁霜當永夜，寒草正驚風。飄素衰蘋末，流光晚蕙叢。悠揚方泛影，皎潔却飛空。不定離披際，難凝蘙薈中。低昂閑散質，肅殺想成功。獨感玄暉詠，依依此夕同。
春雲 鄧倚 
搖曳自西東，依林又逐風。勢移青道裏，影泛綠波中。夕霽方明日，朝陽復蔽空。度關隨去馬，出塞引歸鴻。色任寒暄變，光將遠近同。爲霖如見用，還得助成功。
登雲梯 湯洙 
謝客常游處，層巒枕碧溪。經過殊俗境，登陟象雲梯。步步勞山屐，行行躡澗霓。迥臨天路廣，俯眺夕陽低。賞詠情彌愜，風塵事已暌。前修如可慕，投足固思齊。
登雲梯 殷琮 
碧落遠澄澄，青山路可昇。身輕疑易蹋，步獨覺難憑。邐迤排將近，迴翔勢漸登。上寧愁屈曲，高更喜超騰。江樹遙分藹，山嵐宛若凝。赤城容許到，敢憚百千層。
秋山極天淨 朱延齡 
雨洗高秋淨，天臨大野閑。葱蘢清萬象，繚繞出層山。日落千峯上，雲銷萬壑間。綠蘿霜後翠，紅葉雨來殷。散彩輝吳甸，分形壓楚關。欲尋霄漢路，延首願登攀。
春臺晴望 鄭蕡 
追賞層臺迥，登臨四望頻。熙熙山雨霽，處處柳條新。草長秦城夕，花明漢苑春。晴林翻去鳥，紫陌閱行人。旅客風塵厭，山家夢寐親。遷鶯思出谷，鶱翥待芳辰。
天驥呈材 鄭蕡 
毛骨合天經，拳奇步驟輕。曾邀于闐駕，新出貳師營。噴勒金鈴響，追風汗血生。酒亭留去跡，吳坂認嘶聲。力可通衢試，材堪聖代呈。王良如故盻，垂耳欲長鳴。
律中應鐘 裴元 
律窮方數寸，室暗在三重。伶管灰先動，秦正節已逢。商聲辭玉笛，羽調入金鐘。密葉翻霜彩，輕冰歛水容。望鴻南去絕，迎氣北來濃。願託無凋性，寒林自比松。
閏月定四時 樂伸 
聖代承堯曆，恆將閏正時。六旬餘可借，四序應如期。分至寧愆素，盈虛信不欺。斗杓重指甲，灰琯再推離。羲氏兼和氏，行之又則之。願言符大化，永永作元龜。
閏月定四時 徐至 
積數歸成閏，羲和職舊司。分銖標斗建，盈縮正人時。節候潛相應，星辰自合期。寸陰寧越度，長曆信無欺。定向銅壺辨，還從玉律推。高明終不謬，委鑑本無私。
新陽改故陰 紇干諷 
律管才推候，寒郊忽變陰。微和方應節，積慘已辭林。暗覺餘澌斷，潛驚麗景侵。禁城佳氣換，北陸翠煙深。有截知遐布，無私荷照臨。韶光如可及，鶯谷免幽沈。
春水綠波 朱休 
芳時淑氣和，春水澹煙波。滉瀁滋蘭杜，淪漣長芰荷。晚光扶翠瀲，潭影寫青莎。歸雁追飛盡，纖鱗遊泳多。朝宗終到海，潤下每盈科。願假中流便，從茲發櫂歌。
海水不揚波 李沛 
明朝崇大道，寰海免波揚。既合千年聖，能安百谷王。天心隨澤廣，水德共靈長。不撓魚彌樂，無瀾葦可航。化流霑率土，恩浸及殊方。豈只朝宗國，惟聞有越裳。
四水合流 李沛 
禹鑿山川地，因通四水流。縈迴過鳳闕，會合出皇州。天影長波裏，寒聲古度頭。入河無晝夜，歸海有謙柔。順物宜投石，逢時可載舟。羨魚猶未已，臨水欲垂鉤。
登聖善寺閣望龍門 成㟧 
高閣聊登望，遙分禹鑿門。剎連多寶塔，樹滿給孤園。香境超三界，清流振陸渾。報慈弘孝理，行道得真源。空淨祥煙霽，時光受日溫。願從初地起，長奉下生尊。
秋霽望廬山瀑布 夏侯楚  庐山
常思瀑布幽，晴晀喜逢秋。一帶連青嶂，千尋倒碧流。濕雲應悞鶴，飜浪定驚鷗。星浦虹初下，爐峰煙未收。巖高時褭褭，天淨起悠悠。儻見朝宗日，還須濟巨舟。
濟川用舟檝 胡權 
渺渺水連天，歸程想幾千。孤舟辭曲岸，輕檝濟長川。迥指波濤雪，迴瞻島嶼煙。心迷滄海上，目斷白雲邊。泛濫雖無定，維持且自專。還如聖明代，理國用英賢。
洛出書 郭邕 
德合天貺呈，龍飛聖人作。光宅被寰區，圖書薦河洛。象登四氣順，文闢九疇錯。氤氳瑞彩浮，左右靈儀廓。微造功不宰，神行利攸博。一見皇家慶，方知禹功薄。
洛出書 張欽敬 
浮空九洛水，瑞聖千年質。奇象八卦分，圖書九疇出。含微卜筮遠，抱數陰陽密。中得天地心，傍探鬼神吉。昔聞夏禹代，今獻唐堯日。謬此敘彝倫，寰宇賀清謐。
洛出書 叔孫玄觀 
清洛含溫溜，玄龜薦寶書。波開綠字出，瑞應紫宸居。物著羣靈首，文成列卦初。美珍翔閣鳳，慶邁躍舟魚。俾姒惟何遠，休皇復在諸。東都主人意，歌頌望乘輿。
玉壺冰 王季友 
玉壺知素結，止水復中澄。堅白能虛受，清寒得自凝。分形同曉鏡，照物掩宵燈。璧映圓光入，人驚爽氣凌。金罍何足貴，瑤席幾回升。正值求珪瓚，提攜共飲冰。
美玉 南巨川 
抱玉將何適，良工正在斯。有瑕寧自掩，匪石幸君知。雕琢嗟成器，緇磷志不移。飾罇光宴賞，入珮奉威儀。象德曾留記，如虹竊可奇。終希逢善價，還得桂林枝。
琢玉 丁居晦 
卞玉何時獻，初疑尚在荆。琢來聞制器，價衒勝連城。虹氣衝天白，雲浮入信貞。珮爲廉節德，杯作侈奢名。露璞方期辨，雕文幸既成。他山豈無石，寧及此時呈。
白珪無玷 辛宏 
片玉表堅貞，逢時寶自呈。色鮮同雪白，光潤奪冰清。皎皎無瑕玷，鏘鏘有珮聲。崑山標重價，垂棘振香名。抱璞心常苦，全真道未行。琢磨忻大匠，還冀動連城。
鮫人潛織 康翊仁 
珠館馮夷室，靈鮫信所潛。幽閑雲碧牖，滉瀁水精簾。機動龍梭躍，絲縈藕淬添。七襄牛女恨，三日大人嫌。透手擊吳練，凝冰笑越縑。無因聽札札，空想濯纖纖。
瑕瑜不相掩 陳中師 
出石溫然玉，瑕瑜素在中。妍媸因異彩，音韻信殊風。讓美心方竝，求疵意本同。光華開縝密，清潤仰磨礱。秀質非攘善，貞姿肯廢忠。今來儻成器，分別在良工。
戛玉有餘聲 管雄甫 
戛玉音難盡，凝人思轉清。依稀流戶牖，髣髴在簷楹。更逐松風起，還將澗水幷。樂中和舊曲，天際轉餘聲。漂渺浮煙遠，溫柔入耳輕。想如君子佩，時得上堂鳴。
珠還合浦 鄧陟 
至寶含沖粹，清虛映浦灣。素輝明蕩漾，圓彩色玢㻞。昔逐諸侯去，今隨太守還。影搖波裏月，光動水中山。魚目徒相比，驪龍乍可攀。願將車飾用，長得耀君顏。
暗投明珠 苑䛆 
至寶欣懷日，良茲豈可儔。神光非易鑒，夜色信難投。錯落珍寰宇，圓明隔淺流。精靈辭合浦，素彩耀神州。抱影希人識，承時望帝求。誰言按劒者，猜忌却生讐。
暗投明珠 羅泰 
媚川時未識，在掌共傳名。報德能欺暗，投人自欲明。月臨幽室朗，星沒曉河傾。的皪驪龍頷，熒煌彩鳳呈。守恩辭合浦，擅美掩連城。魚目應難近，誰知按劒情。
泗濱得石磬 李勳 
浮磬潛清深，依依呈碧潯。出水見貞質，在懸含玉音。對此喜還歎，幾秋還到今。器古契良覿，韻和諧宿心。何爲值明鑒，適得離幽沈。自茲入清廟，無復泥沙侵。
玄元皇帝應見賀聖祚無疆 趙鐸 
聖主今司契，神功格上玄。豈唯求[傅]野，更有叶鈞天。審夢西山下，焚香北闕前。道光尊聖日，福應集靈年。咫尺真容近，巍峩大象懸。觴從百寮獻，形爲萬方傳。聲教唯皇矣，英威固邈然。慚無美周頌，徒上祝堯篇。
太清宮聞滴漏 嚴巨川 
玉漏移中禁，齊車入太清。漸知催辨色，復聽續餘聲。乍逐微風轉，時因雜珮輕。青樓人罷夢，紫陌騎將行。殘魄棲初盡，餘寒滴更生。慚非朝謁客，空有振衣情。
貢舉人謁先師聞雅樂 呂炅 
禮聖來羣彥，觀光在此時。聞歌音乍遠，合樂和還遲。調朗能諧竹，聲微又契絲。輕泠流簨簴，繚繞動纓緌。九變將隨節，三終必盡儀。國風由是正，王化自雍熙。
望凌煙閣 劉公興 
畫閣凌虛搆，遙瞻在九天。丹楹崇壯麗，素壁繪勳賢。靄靄浮元氣，亭亭出瑞煙。近看分百辟，遠揖誤羣仙。圖列青雲外，儀刑紫禁前。望中空霽景，驤首幾留連。
觀北番謁廟 王卓 
肅肅層城裏，巍巍祖廟清。聖恩覃布濩，異域獻精誠。冠蓋分行列，戎夷變姓名。禮終齊百拜，心潔盡忠貞。瑞氣千重色，簫韶九奏聲。仗移迎日轉，斾動逐風輕。休運威儀盛，豐年俎豆盈。不堪慚頌德，空此望簪纓。
舞干羽兩階 石倚 
干羽能柔遠，前階舞正陳。欲稱文德盛，先表樂聲新。肅肅行初列，森森氣益振。動容和律呂，變曲靜風塵。化美超千古，恩波及七旬。已知天下服，不獨有苗人。
御製段太尉碑 葉元良 
多難全高節，時清軫聖君。園塋標石篆，雨露降天文。義激忠貞沒，詞傷蘭蕙焚。國人皆墮淚，王府已銘勳。揭出臨新陌，長留對古墳。睿情幽感處，應使九泉聞。
恩賜魏文貞公諸孫舊第以導直臣 裴大章 
邢茅雖舊錫，邸第是初榮。迹往傷遺事，恩深感直聲。雲孫方慶襲，池館忽春生。古甃開泉井，新禽繞畫楹。自然垂帶礪，況復激忠貞。必使千年後，長書竹帛名。
恩賜耆老布帛 崔宗 
渙汗中天發，殊私海外存。衰顏逢聖代，華髮受皇恩。燭物明堯日，垂衣闢禹門。惜時悲落景，賜帛慰餘魂。厚澤沾祥詠，微生保子孫。盛明今尚齒，歡洽九衢罇。
東都父老望幸 鄭馥 
鑾輿秦地久，羽衛洛陽空。彼土雖憑固，茲川乃得中。龍顏覲白日，鶴髮仰清風。望幸誠逾邈，懷來意不窮。昔因封泰岳，今佇躡維嵩。天地心無異，神祇理亦同。翠華翔渭北，玉檢候關東。衆願其難阻，明君早勒功。
言行相顧 吳叔達 
聖人垂政教，萬古請常傳。立志言爲本，修身行乃先。相須寧得闕，相顧在無偏。榮辱當於己，忠貞必動天。大名如副寶，至道亦通玄。千里猶能應，何云邇者焉。
言行相顧 孟翺 
將使言堪復，常聞行欲先。比珪斯不玷，修己直如弦。跬步非全進，吹噓稟自然。當令夫子察，無宿仲由賢。正遇興邦際，因懷入署年。坐知清監下，相顧有人焉。
人不易知 鄭昉 
如面誠非一，深心豈易知。入秦書十上，投楚歲三移。和玉翻爲泣，齊竽或濫吹。周行雖有寘，殷鑒在前規。寅亮推多士，清通固賞奇。病諸方號哲，敢相反成疵。冬日承餘愛，霜雲喜暫披。無令見瞻後，迴照復云疲。
早春送郎官出宰 袁求賢 
仙郎今出宰，聖主下憂民。紫陌軒車送，丹墀雨露新。趨程猶犯雪，行縣正逢春。粉署時迴首，銅章已在身。鳴琴化欲展，起草戀空頻。今日都門外，悠悠別漢臣。
餞王將軍赴雲中 孟匡明 
一師憑廟畧，分閫佐元戎。勢亞彤弓寵，時推金印雄。關山橫代北，旌節壯河東。日轉前茅影，春生細柳風。飲冰君命速，揮涕餞筵空。佇聽陰山靜，誰爭萬里功。
西戎即敘 李子昂  洞庭湖
懸首藁街中，天兵破犬戎。營收低隴月，旗偃度湟風。肅殺三邊勁，蕭條萬里空。元戎咸服罪，餘孽盡輸忠。聖理符軒化，仁恩契禹功。降逾洞庭險，梟擬郅支窮。已散軍容捷，還資廟算通。今朝觀即敘，非與獻獒同。
禁中春松 員南溟 
鬱鬱貞松樹，陰陰在紫宸。蔥蘢偏近日，青翠更宜春。雅韻風來起，輕煙霽後新。葉深棲語鶴，枝亞拂朝臣。全節長依地，凌雲欲致身。山苗蔭不得，生植荷陶鈞。
玉燭 員南溟 
曆象璿璣正，休徵玉燭明。四時佳氣滿，五緯太階平。律呂風光至，煙雲瑞色呈。年和知歲稔，道泰喜秋成。寰海皇恩被，乾坤至化清。自憐同野老，帝力詎能名。
華林園早梅 鄭述誠 
曉日東樓路，林端見早梅。獨凌寒氣發，不逐衆花開。素彩風前豔，韶光雪後催。蘂香霑紫陌，枝亞拂青苔。止渴曾爲用，和羹舊有才。含情欲攀折，瞻望幾裴回。
龍池春草 宋迪 
鳳闕韶光遍，龍池草色勻。煙波全讓綠，堤柳不爭新。翻葉迎紅日，飄香借白蘋。幽姿偏占暮，芳意欲留春。已勝生金埓，長思藉玉輪。翠華如見幸，正好及茲辰。
龍池春草 万俟造 
暖積龍池綠，晴連御苑春。迎風莖未偃，裛露色猶新。苒苒分階砌，離離雜荇蘋。細叢依遠渚，疎影落輕淪。遲引縈花蝶，偏宜拾翠人。那憐獻賦者，惆悵惜茲辰。
貢院樓北新栽小松 錢衆仲 
愛此凌霜操，移來獨占春。貞心初得地，勁節始依人。籠月煙猶薄，當軒色轉新。枝低無宿羽，葉靜不留塵。每與芝蘭近，常慙雨露均。幸因逢顧盼，生植及茲辰。
玉壺冰 錢衆仲 
冬律初陰結，寒冰貯玉壺。霜姿雖異稟，虹氣亦相符。對月光宜竝，臨池影不孤。貞堅方共濟，同處豈殊途。色瑩連城璧，形分照乘珠。提攜今在此，抱素節寧渝。
潘安仁戴星看河陽花發 呂敞 
行春潘令至，勤恤戴星光。爲政宵忘寢，臨人俗冀康。曉花迎徑發，新蘂滿城香。秀色霑輕露，鮮輝麗早陽。津橋見來往，空霧拂衣裳。桃李今無數，從茲願比方。
龜茲聞鶯 呂敞 
邊樹正參差，新鶯復陸離。嬌非胡俗變，啼是漢音移。繡羽花間覆，繁聲風外吹。人言曾不辨，鳥語却相知。出谷情何寄，遷喬義取斯。今朝鄉陌伴，幾處坐高枝。
好鳥鳴高枝 鄭衮 
養翮非無待，遷喬信自卑。影高遲日度，聲遠好風隨。雲拂千尋直，花催百囀奇。驚人時向晚，求友聽應知。委質經三歲，先鳴在一枝。上林如可托，弱羽願差池。
金谷園花發懷古 張公乂 
今日春風至，花開石氏園。未全紅豔折，半與素光翻。點綴疎林遍，微明古徑繁。窺臨鶯欲語，寂寞李無言。谷變迷鋪錦，臺餘認樹萱。川流人事共，千載竟誰論。
織鳥 張何 
季春三月裏，戴勝下桑來。映日華冠動，迎風繡羽開。候驚蠶事晚，織向女工裁。旅宿依花定，輕飛遶樹迴。欲過高閣柳，更拂小庭梅。所寄一枝在，寧憂弋者猜。
出籠鶻 濮陽瓘 
玉鏃分花袖，金鈴出綵籠。搖心長捧日，逸翰鎮生風。一點青霄裏，千聲碧落中。星眸隨狡兔，霜爪落飛鴻。每念提攜力，常懷搏擊功。以君能惠好，不敢沒遙空。
試越裳貢白雉 王若嵒 
素翟宛昭彰，遙遙自越裳。冰晴朝映日，玉羽夜含霜。歲月三年遠，山川九澤長。來從碧海路，入見白雲鄉。作瑞興周后，登歌美漢皇。朝天資孝理，惠化且無疆。
勅賜三相馬 張隨 
上苑驊騮出，中宮詔命傳。九天班錫禮，三相代勞年。顧主聲猶發，追風力正全。鳴珂龍闕下，噴玉鳳池前。四足疑雲滅，雙瞳比鏡懸。爲因能致遠，今日表求賢。
河中獻捷 張隨 
叛將忘恩久，王師不戰通。凱歌千里內，喜氣二儀中。寇盡條山下，兵迴漢苑東。將軍初執訊，明主欲論功。落日煙塵靜，寒郊壁壘空。蒼生幸無事，自此樂堯風。
天驥呈材 徐仁嗣 
至德符天道，龍媒應聖明。追風奇質異，噴玉彩毛輕。躞蹀形難狀，連拳勢乍呈。効材矜逸態，絕影表殊名。岐路寧辭遠，關山豈憚行。鹽車雖不駕，今日亦長鳴。
雲夜聽猨吟 顧偉 
寒巖飛暮雪，絕壁夜猨吟。歷歷和羣雁，寥寥思客心。繞枝猶避箭，過嶺却投林。風冷聲偏苦，山寒響更深。聽時無有定，靜裏固難尋。一宿扶桑月，聊看懷好音。
寒蟬樹 沈鵬 
一葉初飛日，寒蟬益易驚。入林慙織細，依樹媿身輕。大幹時容息，喬枝或借鳴。心由飲露靜，響爲逐風清。忝有翩翾分，應憐嘒唳聲。不知微薄影，早晚挂緌纓。
臨川羨魚 薛少殷 
曾是歸家客，今年且未旋。遊鱗方有待，織網豈能捐。向水煙波夕，吟風歲月遷。莓苔生古岸，葭菼變清川。不逐滄波叟，還宗內外篇。良辰難自擲，此日願忘筌。
臨川羨魚 張元正 
有客百愁侵，求魚正在今。廣川何渺漫，高岸幾登臨。風水寧相阻，煙霞豈憚深。不應同逐鹿，詎肯比從禽。結網非無力，忘筌自有心。永存芳餌在，佇立思沈沈。
荅王無功入長安詠秋蓬見示 辛學士 
托根雖異所，飄葉早相依。因風若有便，更共入雲飛。
哭李遠 盧尚書 
昨日舟還浙水湄，今朝丹旐欲何爲。纔收北浦一竿釣，未了西齋半局棊。洛下已傳平子賦，臨川爭寫謝公詩。不堪舊里經行處，風木蕭蕭鄰笛悲。
爲御史銜命出關讞獄道中看華山有詩 韓常侍 
野麋蒙象暫如犀，心不驚鷗角駭雞。一路好山無伴看，斷腸煙景寄猨啼。
寄織錦篇與薛郎中 韓常侍 
錦字龍梭織錦篇，鳳皇文采間非煙。並他時世新花樣，虛費工夫不直錢。
和人憶鶴 韓常侍 
拂拂雲衣冠紫煙，已爲丁令一千年。留君且伴居山客，幸有松梢明月天。
句 韓常侍 
情多不似家山水，夜夜聲聲旁枕流。
贈米都知 梁補闕 
供奉三朝四十年，聖時流落髮衰殘。貪將樂府歌明代，不把清吟換好官。
題安國觀 盧尚書 
夕照紗窗起暗塵，青松遶殿不知春。君看白首誦經者，半是宮中歌舞人。
自商山宿隱居 蘇廣文 
聞道桃源堪避秦，尋幽數日不逢人。煙霞洞裏無雞犬，風雨林中有鬼神。黃公石上三芝秀，陶令門前五柳春。醉臥白雲閑入夢，不知何物是吾身。
夜歸華川因寄幕府 蘇廣文 
山村寥落野人稀，竹裏衡門掩翠微。溪路夜隨明月入，亭臯春伴白雲歸。嵇康懶慢仍耽酒，范蠡逋逃又拂衣。汀畔數鷗閑不起，只應知我已忘機。
春日過田明府遇焦山人 蘇廣文 
陶公歸隱白雲溪，買得春泉溉藥畦。夜靜林間風虎嘯，月明竹上露禽棲。陳倉邑吏驚烽火，太白山人訝鼓鼙。相見只言秦漢事，武陵溪裏草萋萋。
投曹文姬詩 任生 
玉皇前殿掌書仙，一染塵心下九天。莫怪濃香薰骨膩，雲衣曾惹御爐煙。
賦新月 繆氏子 
初月如弓未上弦，分明挂在碧霄邊。時人莫道蛾眉小，三五團圓照滿天。
悼妓詩 京兆韋氏子 
惆悵金泥簇蝶裙，春來猶見伴行雲。不教布施剛留得，渾似初逢李少君。
長寧公主宅流杯 景龍文館學士 
憑高瞰逈足怡心，[菌]閣桃源不暇尋。餘雪依林成玉樹，殘霙點岫即瑤岑。
侍宴桃園詠桃花應制 神龍從臣 
源水叢花無數開，丹跗紅萼間青梅。從今結子三千歲，預喜仙遊復摘來。
玉龍子詩 天寶時人 
聖運潛符瑞玉龍，自興雲雨更無蹤。不如渭水沙中得，爭保鑾輿復九重。
寄兄 僖宗朝北省官 
涉江今日恨偏多，援筆長吁欲奈何。倘使淚流西去得，便應添作錦江波。
題端正樹 貞元文士 
昔日偏霑雨露榮，德皇西幸賜嘉名。馬嵬此去無多地，合向楊妃冢上生。
寄內詩 河北士人 
握筆題詩易，荷戈征戍難。慣從鴛被暖，怯向鴈門寒。瘦盡寬衣帶，啼多漬枕檀。試留青黛著，迴日畫眉看。
代妻荅詩 河北士人 
蓬鬢荆釵世所稀，布裙猶是嫁時衣。胡麻好種無人種，合是歸時底不歸。
刺安南事詩 懿宗朝舉子 
南荒不擇吏，致我交趾覆。聯綿三四年，致我交趾辱。儒者鬬則退，武者兵益黷。軍容滿天下，戰將多金玉。刮得齊民瘡，分爲猛士祿。雄雄許昌師，忠武冠其族。去爲萬騎風，住爲一川肉。時有殘卒迴，千門萬戶哭。哀聲動閭里，怨氣成山谷。誰能聽鼓聲，不忍看金鏃。念此堪淚流，悠悠潁川綠。
覩野花思京師舊遊 唐末朝士 
曾過街西看牡丹，牡丹纔謝便心闌。如今變作村園眼，鼓子花開也喜歡。
哥舒歌 西鄙人  唐诗三百首 赞颂 五言绝句 民歌
北斗七星高，哥舒夜帶刀。至今窺牧馬，不敢過臨洮。
荅人 太上隱君 
偶來松樹下，高枕石頭眠。山中無曆日，寒盡不知年。
向竹吟 黃山隱 
積塵爲太山，掬水成東海。富貴有時乖，希夷無日改。絳節出崆峒，霓衣發光彩。古者有七賢，六個今何在。
五子之歌 一 同谷子 
邦惟固本自安寧，臨下常須馭朽驚。何事十旬遊不返，禍胎從此召殷兵。
五子之歌 二 同谷子 
酒色聲禽號四荒，那堪峻宇又彫墙。靜思今古爲君者，未或因茲不滅亡。
五子之歌 三 同谷子 
唯彼陶唐有冀方，少年都不解思量。如今算得當時事，首爲盤遊亂紀綱。
五子之歌 四 同谷子 
明明我祖萬邦君，典則貽將示子孫。惆悵太康荒墜後，覆宗絕祀滅其門。
五子之歌 五 同谷子 
仇讐萬姓遂無依，顏厚何曾解忸怩。五子既歌邦已失，一場前事悔難追。
獻公佐詩 崔公佐客 
破額幞頭衫也穿，使君猶許對華筵。今朝幸倚文章守，遮莫青蛾笑揭天。
贈妓茂英 洛中舉子 
憶昔當初過柳樓，茂英年小尚嬌羞。隔窗未省聞高語，對鏡曾窺學上頭。一別中原俱老大，再來南國見風流。彈弦酌酒話前事，零落碧雲生暮愁。
又贈妓茂英 洛中舉子 
少插花枝少下籌，須防女伴妬風流。坐中若打占相令，除却尚書莫點頭。
寄故姬 江陵士子 
陰雲羃羃下陽臺，惹著襄王更不迴。五度看花空有淚，一心如結不曾開。纖蘿自合依芳樹，覆水寧思返舊杯。惆悵高麗坡底宅，春光無復下山來。
題紫微觀 建業卜者 
昨日朝天過紫微，醮壇風冷杏花稀。碧桃泥我傳消息，何事人間更不歸。
題故翠微宮 驪山遊人 
翠微寺本翠微宮，樓閣亭臺幾十重。天子不來僧又去，樵夫時倒一株松。
吟 衡州舟子  洞庭湖
野鵲灘西一櫂孤，月光遙接洞庭湖。堪嗟迴雁峰前過，望斷家山一字無。
終南 終南山翁 
霜鶴鳴時夕風急，亂鴉又向寒林集。此君輟櫂悲且吟，獨對蓮花一峰立。
大慶堂賜宴元璫有詩呈吳越王 吳越失姓名人 
非爲親賢展綺筵，恆常寧敢恣遊盤。綠搓楊柳綿初軟，紅暈櫻桃粉未乾。谷鳥乍啼聲似澀，甘霖方霽景猶寒。笙歌風緊人酣醉，却遶珍叢爛熳看。
又和大慶堂賜宴元璫有詩呈吳越王 吳越失姓名人 
櫻桃花下會親賢，風遠銅壺轉露盤。蝶下粉牆梅乍折，蟻浮金斝酒難乾。雲和緩奏泉聲咽，珠箔低垂水影寒。狂簡斐然吟詠足，却邀羣彥重吟看。
再和大慶堂賜宴元璫有詩呈吳越王 吳越失姓名人 
我有嘉賓宴乍歡，畫簾紋細鳳雙盤。影籠沼沚修篁密，聲透笙歌羯鼓乾。散後便依書篋寐，渴來潛想玉壺寒。櫻桃零落紅桃媚，更俟旬餘共醉看。
重和大慶堂賜宴元璫有詩呈吳越王 吳越失姓名人 
冷宴殷勤展小園，舞鞇柔軟綵虬盤。篸花盡日疑頭重，病酒經宵覺口乾。嘉樹倚樓青瑣暗，晚雲藏雨碧山寒。文章天子文章別，八采盧郎未可看。
御製春遊長句 吳越失姓名人 
天意分明道已光，春遊嘉景勝仙鄉。玉爐煙直風初靜，銀漢雲銷日正長。柳帶似眉全展綠，杏苞似臉半開香。黃鶯歷歷啼紅樹，紫燕關關語畫梁。低檻晚晴籠翡翠，小池波暖浴鴛鴦。馬嘶廣陌貪新草，人醉花堤怕夕陽。比屋管弦呈妙曲，連營羅綺鬬時妝。全吳霸越千年後，獨此昇平顯萬方。
明月湖醉後薔薇花歌 無名氏 
萬朵當軒紅灼灼，晚陰照水塵不著。西施醉後情不禁，侍兒扶下蘂珠閣。柔條嫩蘂輕𩸬鰓，一低一昂合又開。深紅淺綠狀不得，日斜池畔香風來。紅能柔，綠能軟，濃淡參差相宛轉。舞蝶雙雙誰喚來，輕綃片片何人剪。白髮使君思帝鄉，驅妻領女遊花傍。持盃憶著曲江事，千花萬葉垂宮墙。復有同心初上第，日暮華筵移水際。笙歌日日徵教坊，傾國名倡盡佳麗。我曾此處同諸生，飛盂落盞紛縱橫。將欲得到上天路，剛向直道中行去。一朝失勢當如此，萬事如灰壯心死。誰知奏御數萬言，翻割龜符四千里。丈夫達則賢，窮則愚，胡爲紫，胡爲朱。莫思身外窮通事，且醉花前一百壺。
春二首 一 無名氏 
褭褭東風吹水國，金鴉影暖南山北。蒲抽小劒割湘波，柳拂長眉舞春色。白銅堤下煙蒼蒼，林端細蘂參差香。綠桑枝下見桃葉，迴看青雲空斷腸。
春二首 二 無名氏 
烏足遲遲日宮裏，天門擊鼓龍蛇起。風師剪翠換枯條，青帝挼藍染江水。蜂蝶繽紛抱香蘂，錦鱗跳擲紅雲尾。繡衣白馬不歸來，雙成倚檻春心醉。
夏 無名氏 
赤帝旗迎火雲起，南山石裂吳牛死。繡楹夜夜箔鰕鬚，象榻重重簟湘水。彤彤日脚燒冰井，古陌塵飛野煙靜。漢帝高堂汗若珠，班姬明月無停影。
秋 無名氏 
月色驅秋下穹昊，梁間燕語辭巢早。古苔凝紫貼瑤堦，露槿啼紅墮江草。越客羈魂挂長道，西風欲揭南山倒。粉娥恨骨不勝衣，映門楚碧蟬聲老。
冬 無名氏 
蒼茫枯磧陰雲滿，古木號空晝光短。雲擁三峯嶽色低，冰堅九曲河聲斷。浩汗霜風刮天地，溫泉火井無生意。澤國龍蛇凍不伸，南山瘦柏銷殘翠。
雞頭 無名氏 
湖浪參差疊寒玉，水仙曉展鉢盤綠。淡黃根老栗皺圓，染青刺短金罌熟。紫羅小囊光緊蹙，一掬真珠藏蝟腹。叢叢引觜傍蓮洲，滿川恐作天雞哭。
紅薔薇 無名氏 
九天碎霞明澤國，造化工夫潛剪刻。淺碧眉長約細枝，深紅刺短鉤春色。晴日當樓曉香歇，錦帶盤空欲成結。謝豹聲催麥隴秋，春風吹落猩猩血。
斑竹簟 無名氏 
龍鱗滿牀波浪濕，血光點點湘娥泣。一片晴霞凍不飛，深沈盡訝蛟人立。百朵排花蜀纈明，珊瑚枕滑葛衣輕。閑窗獨臥曉不起，冷浸羈魂錦江裏。
聽琴 無名氏 
六律鏗鏘間宮徵，伶倫寫入梧桐尾。七條瘦玉叩寒星，萬派流泉哭纖指。空山雨腳隨雲起，古木燈青嘯山鬼。田文墮淚曲未終，子規啼血哀猿死。
石榴 無名氏 
蟬嘯秋雲槐葉齊，石榴香老庭枝低。流霞色染紫罌粟，黃蠟紙苞紅瓠犀。玉刻冰壺[含]露溼，斒斑似帶湘娥泣。蕭娘初嫁嗜甘酸，嚼破水精千萬粒。
秦家行 無名氏 
彗孛飛光照天地，九天瓦裂屯冤氣。鬼哭聲聲怨趙高，宮花滴盡扶蘇淚。禍起蕭牆不知戢，羽書催築長城急。劒上忠臣血未乾，沛公已向函關入。
小蘇家 無名氏 
雙月謳䛩輾秋碧，細風斜掩神仙宅。麥門冬長馬鬣青，茱萸蘂綻蠅頭赤。流蘇斗帳懸高壁，綵鳳盤龍繳香額。堂內月娥橫剪波，倚門腸斷鰕鬚隔。
斑竹 無名氏 
濃綠疎莖遶湘水，春風抽出蛟龍尾。色抱霜花粉黛光，枝撑蜀錦紅霞起。交戛敲欹無俗聲，滿林風曳刀槍橫。殷痕苦雨洗不落，猶帶湘娥淚血腥。嫋娜梢頭掃秋月，影穿林下疑殘雪。我今慙愧子猷心，解愛此君名不滅。
天竺國胡僧水晶念珠 無名氏 
天竺胡僧踏雲立，紅精素貫鮫人泣。細影疑隨焰火銷，圓光恐滴袈裟溼。夜梵西天千佛聲，指輪次第驅寒星。若非葉下滴秋露，則是井底圓春冰。淒清妙麗應難並，眼界真如意珠靜。碧蓮花下獨提攜，堅潔何如幻泡影。
白雪歌 無名氏 
皇穹何處飛瓊屑，散下人間作春雪。五花馬踏白雲衢，七香車碾瑤墀月。蘇嵒乳洞擁山家，澗藤古栗盤銀虵。寒郊複疊鋪柳絮，古磧爛熳吹蘆花。流泉不下孤汀咽，斷臂老猿聲欲絕。鳥啄冰潭玉鏡開，風敲簷溜水晶折。拂戶初疑粉蝶飛，看山又訝白鷗歸。孫康凍死讀書圍，火井不煖溫泉微。
琵琶 無名氏  洞庭湖
粉胸繡臆誰家女，香撥星星共春語。七盤嶺上走鸞鈴，十二峯頭弄雲雨。千悲萬恨四五弦，弦中甲馬聲駢闐。山僧撲破瑠璃鉢，壯士擊折珊瑚鞭。珊瑚鞭折聲交戛，玉盤傾瀉真珠滑。海神驅趁夜濤回，江娥蹙踏春冰裂。滿坐紅妝盡淚垂，望鄉之客不勝悲。曲終調絕忽飛去，洞庭月落孤雲歸。
傷哉行 無名氏 
兔走烏飛不相見，人事依稀速如電。王母夭桃一度開，玉樓紅粉千回變。車馳馬走咸陽道，石家舊宅空荒草。秋雨無情不惜花，芙蓉一一驚顛倒。勸君莫謾栽荆棘，秦皇虛費驅山力。英風一去更無言，白骨沈埋暮山碧。
留贈偃師主人 無名氏 
孤城漏未殘，徒侶拂征鞍。洛北去愁遠，淮南歸夢闌。曉燈迴壁暗，晴雪卷簾寒。更盡主人酒，出門行路難。
長門 無名氏 
悵望黃金屋，恩衰似越逃。花生針眼刺，月送剪腸刀。地近歡娛遠，天低雨露高。時看迴輦處，淚臉濕夭桃。
宴李家宅 無名氏 
畫屏深掩瑞雲光，羅綺花飛白玉堂。銀榼酒傾魚尾倒，金鑪灰滿鴨心香。輕搖綠水青蛾歛，亂觸紅絲皓腕狂。今日恩榮許同聽，不辭沈醉一千觴。
長信宮 無名氏 
細草侵堦亂碧鮮，宮門深鎖綠楊天。珠簾欲捲擡秋水，羅幌微開動冷煙。風引漏聲過枕上，月移花影到窗前。獨挑殘燭魂堪斷，却恨青蛾誤少年。
驪山感懷 無名氏 
武帝尋仙駕海遊，禁門高閉水空流。深宮帶日年年色，翠柏凝煙夜夜愁。鸞鳳影沈歸萬古，歌鐘聲斷夢千秋。晚來惆悵無人會，雲雨能飛傍玉樓。
絕句 無名氏 
石沈遼海闊，劒別楚山長。會合知無日，離心滿夕陽。
聽唱鷓鴣 無名氏 
金谷歌傳第一流，鷓鴣清怨碧雲愁。夜來省得曾聞處，萬里月明湘水流。
雜詩 一 無名氏 
勸君莫惜金縷衣，勸君須惜少年時。有花堪折直須折，莫待無花空折枝。
雜詩 二 無名氏 
青天無雲月如燭，露泣梨花白如玉。子規一夜啼到明，美人獨在空房宿。
雜詩 三 無名氏 
空賜羅衣不賜恩，一薰香後一銷魂。雖然舞袖何曾舞，常對春風裛淚痕。
雜詩 四 無名氏 
不洗殘粧凭繡牀，也同女伴繡鴛鴦。迴鍼刺到雙飛處，憶著征夫淚數行。
雜詩 五 無名氏 
眼想心思夢裏驚，無人知我此時情。不如池上鴛鴦鳥，雙宿雙飛過一生。
雜詩 六 無名氏 
一去遼陽繫夢魂，忽傳征騎到中門。紗窗不肯施紅粉，徒遣蕭郎問淚痕。
雜詩 七 無名氏 
鸎啼露冷酒初醒，罨畫樓西曉角鳴。翠羽帳中人夢覺，寶釵斜墜枕函聲。
雜詩 八 無名氏 
行人南北分征路，流水東西接御溝。終日坡前怨離別，謾名長樂是長愁。
雜詩 九 無名氏 
偏倚繡床愁不起，雙垂玉筯翠鬟低。卷簾相待無消息，夜合花前日又西。
雜詩 十 無名氏 
悔將淚眼向東開，特地愁從望裏來。三十六峯猶不見，況伊如鷰這身材。
雜詩 十一 無名氏 
滿目笙歌一段空，萬般離恨總隨風。多情爲謝殘陽意，與展晴霞片片紅。
雜詩 十二 無名氏 
兩心不語暗知情，燈下裁縫月下行。行到堦前知未睡，夜深聞放剪刀聲。
雜詩 十三 無名氏  唐诗三百首 寒食节 七言绝句 思乡 感伤
近寒食雨草萋萋，著麥苗風柳映堤。早是有家歸未得，杜鵑休向耳邊啼。
雜詩 十四 無名氏  失恋 爱情
水紋珍簟思悠悠，千里佳期一夕休。從此無心愛良夜，任他明月下西樓。
雜詩 十五 無名氏 
數日相隨兩不忘，郎心如妾妾如郎。出門便是東西路，把取紅牋各斷腸。
雜詩 十六 無名氏 
無定河邊暮角聲，赫連臺畔旅人情。函關歸路千餘里，一夕秋風白髮生。
雜詩 十七 無名氏 
花落長川草色青，暮山重疊兩冥冥。逢春便覺飄蓬苦，今日分飛一涕零。
雜詩 十八 無名氏 
洛陽才子隣簫恨，湘水佳人錦瑟愁。今昔兩成惆悵事，臨邛春盡暮江流。
雜詩 十九 無名氏 
浙江輕浪去悠悠，望海樓吹望海愁。莫怪鄉心隨魄斷，十年爲客在他州。
初過漢江 無名氏 
襄陽好向峴亭看，人物蕭條值歲闌。爲報習家多置酒，夜來風雪過江寒。
讀庾信集 無名氏 
四朝十帝盡風流，建業長安兩醉游。惟有一篇楊柳曲，江南江北爲君愁。
題長樂驛壁 無名氏 
三十驊騮一烘塵，來時不鎖杏園春。楊花滿地如飛雪，應有偷游曲水人。
題取經詩 無名氏 
晉宋齊梁唐代間，高僧求法離長安。去人成百歸無十，後者安知前者難。路遠碧天唯冷結，沙河遮日力疲殫。後賢如未諳斯旨，往往將經容易看。
題水心寺水軒 無名氏 
分飛南渡春風晚，却返家林事業空。無限離情似楊柳，萬條垂向楚江東。
王昭君 無名氏 
猗蘭恩寵歇，昭陽幸御稀。朝辭漢闕去，夕見胡塵飛。寄信秦樓下，因書秋雁歸。
王昭君 無名氏 
一回望月一回悲，望月月移人不移。何時得見漢朝使，爲妾傳書斬畫師。
粉牋題詩 無名氏 
三月江南花滿枝，風輕簾幕燕爭飛。游人休惜夜秉燭，楊柳陰濃春欲歸。
詠美人騎馬 無名氏 
駿馬嬌仍穩，春風灞岸晴。促來金鐙短，扶上玉人輕。帽束雲鬟亂，鞭籠翠袖明。
六言詩 無名氏 
把酒留君聽琴，那堪歲暮離心。霜葉無風自落，秋天不雨多陰。人愁荒村路遠，馬怯寒溪水深。
桃源行送友人 無名氏 
武陵川徑入幽遐，中有雞犬秦人家，家傍流水多桃花。桃花兩邊種來久，流水一道何時有？垂條落蕊暗春風，夾岸芳菲至山口。歲歲年年能寂寥，林下青苔日爲厚。時有仙鳥來銜花，曾無世人此攜手。可憐不知若爲名，君往從之多所更。古驛荒橋平路盡，崩湍怪石小谿行。相見維舟登覽處，紅堤綠岸宛然成。多君此去從仙隱，令人晚節悔營營。
宮詞 無名氏 
花萼樓前春正濃，濛濛柳絮舞晴空。金錢擲罷嬌無力，笑倚欄干屈曲中。
拋毬詩 無名氏 
侍宴黃昏未肯休，玉階夜色月如流。朝來自詫承恩最，笑倩傍人認繡毬。
楊柳枝 無名氏  长江
萬里長江一帶開，岸邊楊柳幾千栽。錦帆未落西風起，惆悵龍舟去不迴。
河中石刻 無名氏 
雨滴空堦曉，無心換夕香。井梧花落盡，一半在銀床。
古硯 無名氏 
癖性愛古物，終歲求不得。昨朝得古硯，蘭河灘之側。波濤所擊觸，背面生隟隙。質狀朴且醜，令人作不得。
絕句 無名氏 
釣罷孤舟繫葦梢，酒開新甕鮓開包。自從江浙爲漁父，二十餘年手不扠。
失題 無名氏 
春朝散微雨，庭樹開芸綠。上有懷春鳥，間關斷復續。謂言□野中，定是珠城曲。我自牽時幸，以慚羈旅束。爾下鳴幽林，來此將何欲。
姜宣彈小胡笳引歌 無名氏 
雷氏金徽琴，王君寶重輕千金。三峽流中將得來，明窗拂席幽匣開。朱弦宛轉盤鳳足，驟擊數聲風雨迴。哀笳慢指董家本，姜宣得之妙思忖。汎徽胡雁咽蕭蕭，繞指轆轤圓衮衮。吞恨含情乍輕激，故國關山心歷歷。潺湲疑是舞鸊鵜，砉騞如聞發鳴鏑。流宮變徵漸幽咽，別鶴欲飛猨欲絕。秋霜滿樹葉辭風，寒雛墜地烏啼血。哀弦已罷春恨長，恨長何如懷我鄉。我鄉安在長城窟，聞君膚奏心飄忽。何時窄袖短貂裘，臙脂山下彎明月。
羅浮山 無名氏 
四百餘峯海上排，根連蓬島蔭天台。百靈若爲移中土，嵩華都爲一小堆。
湯周山 無名氏 
湯周二大仙，廬此得昇天。風俗因興廟，春秋不記年。錦雲張紫蓋，琴溜瀉鳴泉。丹竈猶存鼎，仙花發故園。
永州舜廟詩 無名氏 
游湘有餘怨，豈是聖人心。行路猿啼古，祠宮夢草深。素風傳舊俗，異跡閉荒林。巡狩去不返，煙雲愁至今。九嶷天一半，山盡海沈沈。
合水縣玉泉石崖刻 無名氏 
山脉逗飛泉，泓澄傍巖石。亂垂寒玉篠，碎灑珍珠滴。澄波涵萬象，明鏡瀉天色。有時乘月來，賞詠還自適。
紀遊東觀山 無名氏 
瑰奇恣搜討，貝闕青瑤房。才隘疑永巷，俄敞如華堂。玉梁窈浮溪，瓊戶正當窗。仙佛肖彷彿，鐘鼓鍧擊撞。贔贔左顧龜，狺狺欲吠[尨]。丹竈儼亡恙，芝田靄生香。搏噬千怪聚，絢爛五色光。更無一塵涴，但覺六月涼。玲瓏穿屢折，詰曲通三湘。神鬼若剜刻，乾坤真混茫。入如深夜暗，出喜皦日光。隔世驚瞬息，異境難揣量。
題焚經臺 無名氏 
門徑蕭蕭長綠苔，一回登此一徘徊。青牛謾說函關去，白馬親從印土來。確實是非憑烈焰，要分真僞築高臺。春風也解嫌狼籍，吹盡當年道教灰。
日暮山河清 無名氏 
天高爽氣晶，馳景忽西傾。山列千重靜，河流一帶明。想同金鏡澈，寧讓玉壺清。纖翳無由出，浮埃不復生。榮紆分漢苑，表裏見秦城。逸興終難繫，抽毫仰此情。
秋日懸清光 無名氏  乐观 秋天 写景 积极
寥廓涼天靜，晶明白日秋。圓光含萬象，碎影人閑流。迥與青冥合，遙同江甸浮。晝陰殊衆木，斜影下危樓。宋玉登高怨，張衡望遠愁。餘輝如可託，雲路豈悠悠。
落日山照曜 無名氏 
裴回空山下，晼晚殘陽落。圓影過峰巒，半規入林薄。餘光澈羣岫，亂彩分重壑。石鏡共澄明，巖光同照灼。棲禽去杳杳，夕煙生漠漠。此境誰復知，獨懷謝康樂。
壽星見 無名氏 
玄象今何應，時和政亦平。祥爲一人壽，色映九霄明。皎潔垂銀漢，光芒近斗城。合規同月滿，表瑞得天清。甘露盈條降，祥煙向日生。無如此嘉祉，率土荷秋成。
華山慶雲見 無名氏 
聖主祠名岳，高風發慶雲。金柯初繚繞，玉葉漸氛氳。氣色含珠日，光明吐翠雰。依稀來鶴態，髣髴列仙羣。萬樹流光影，千潭寫錦文。蒼生忻有望，祥瑞在吾君。
清風戒寒 無名氏  洞庭湖
蕭颯清風至，悠然發思端。入林翻別葉，繞樹敗紅蘭。曉拂輕霜度，宵分遠籟攢。稍依簾隙靜，徧覺坐隅寒。乍逐驚蓬振，偏催急漏殘。遙知洞庭水，此夕起波瀾。
空水共澄鮮 無名氏 
悠然四望通，渺渺水無窮。海鶴飛天際，煙林出鏡中。雲消澄徧碧，霞起澹微紅。落日浮光滿，遙山翠色同。樵聲喧竹嶼，櫂唱入蓮藂。遠客舟中興，煩襟暫一空。
寒流聚細文 無名氏 
曉野方閑眺，橫溪賞亂流。寒文趨浦急，圓折逐煙浮。不謂飄疎雨，非關浴遠鷗。觀魚鱗共細，間石影疑稠。獵獵風泠夕，潺潺瀨響秋。仙槎如共泛，天漢適淹留。
長安早春 無名氏 
杳靄三春色，先從帝里芳。折楊猶恨短，測景已忻長。鶯和紅樓樂，花連紫禁香。躍魚驚太液，佳氣接溫湯。風送飛珂響，塵蒙翠輦光。熙熙晴煦遠，徒欲奉堯觴。
嘉和合頴 無名氏 
天祚皇王德，神呈瑞穀嘉。感時苗特秀，證道葉方華。氣轉騰佳色，雲披映早霞。薰風浮合頴，湛露淨祥花。六穗垂兼倒，孤莖嫋復斜。影同唐叔獻，稱慶比周家。
膏澤多豐年 無名氏 
帝德方多澤，莓莓井徑同。八方甘雨布，四遠報年豐。厫慶千廂在，山流萬壑通。候時勤稼穡，擊壤樂農功。畎畝人無惰，田廬歲不空。何須憂伏臘，千載賀堯風。
玉壺冰 無名氏 
玄律陰風勁，堅冰在玉壺。暗中花更出，曉後色全無。涸沍誰能伴，淒清詎可渝。任圓空似璧，照物不成珠。素質情方契，孤明道豈殊。幽人若相比，還得詠生芻。
觀南郊回仗 無名氏 
傳警千門寂，南郊綵仗迴。但驚龍再見，誰識日雙開。德澤施雲雨，恩光變燼灰。閱兵貔武振，聽樂鳳凰來。候刻移宸輦，尊時集觀臺。多慙遠臣賤，不得禮容陪。
謁見日將至雙闕 無名氏 
曉色臨雙闕，微臣禮位陪。遠驚龍鳳覩，誰識冕旒開。藹藹千年盛，顒顒萬國來。天文標日月，時令布雲雷。迥出黃金殿，全分白玉臺。雕蟲意何取，瞻戀不知迴。
尚書郎上直聞春漏 無名氏 
地即尚書省，人惟鴛鷺行。審時傳玉漏，直夜遞星郎。歷歷聞仙暑，泠泠出建章。自空來斷續，隨月散淒鏘。物靜知聲遠，寒輕覺夜長。聽餘殘月落，曙色滿東方。
華清宮望幸 無名氏 
驪岫接新豐，岧嶤駕碧空。鑿山開祕殿，隱霧蔽仙宮。絳闕猶棲鳳，雕梁尚帶虹。溫泉曾浴日，華館舊迎風。肅穆瞻雲輦，深沈閉綺櫳。東郊望幸處，瑞氣靄濛濛。
御題國子監 無名氏 
宸翰符玄造，榮題國子門。筆鋒迴日月，字勢動乾坤。簷下雲光繞，梁間鵲影翻。張英聖莫擬，索靖妙難言。爲著盤龍迹，能彰舞鳳蹲。更隨垂露像，常以沐皇恩。
郊壇聽雅樂 無名氏  洞庭湖
泰壇恭祀事，彩仗下寒坰。展禮陳嘉樂，齋心動衆靈。韻長飄更遠，曲度靜宜聽。泛響何清越，隨風散杳冥。徹懸和氣聚，旋退曉山青。本自鈞天降，還疑列洞庭。
聽霜鐘 無名氏 
渺渺飛霜夜，寥寥遠岫鐘。出雲疑斷續，入戶乍舂容。度枕頻驚夢，隨風幾韻松。悠揚來不已，杳靄去何從。髣髴煙嵐隔，依俙巖嶠重。此時聊一聽，餘響繞千峰。
玉巵無當 無名氏 
共惜連城寶，翻爲無當巵。詎慙君子貴，深訝拙工隳。泛蟻功全少，如虹色不移。可憐珍礫石，何計辨糟醨。江海誠難滿，盤筵莫妄施。縱乖斟酌意，猶得奉光儀。
府試古鏡 無名氏 
舊是秦時鏡，今來古匣中。龍盤初挂月，鳳舞欲生風。石黛曾留殿，朱光適在宮。應祥知道泰，監物覺神通。肝膽誠難隱，妍媸信易窮。幸居君子室，長願免塵蒙。
焚裘 無名氏 
今主臨前殿，懲奢爇異裘。忽看陽焰發，如覩吉光流。麗彩辭宸扆，餘香在御樓。火隨餘燼滅，氣逐遠煙浮。素朴回風變，凋華逐志休。永垂恭儉德，千古揖皇猷。
送薛大夫和蕃 無名氏 
戎王歸漢命，魏絳諭皇恩。旌斾辭雙闕，風沙上五原。往途遵塞道，出祖耀都門。策令天文盛，宣威使者尊。澄波望四海，入貢佇諸蕃。秋杪迎迴騎，無勞枉夢魂。
觀劒南獻捷 無名氏 
遐圻新破虜，名將舊登壇。戎馘西南至，氈裘長幼觀。邊疆氛已息，矛戟血猶殘。紫陌歡聲動，丹墀喜氣盤。唐虞方德易，衛霍比功難。共覩俘囚入，賡歌萬國安。
雲母屏風隔坐 無名氏 
彩障成雲母，丹墀隔上公。才彰二紀盛，榮播一朝同。近玉初齊白，臨花乍散紅。凝姿分縹緲，轉佩辨𤫩瓏。意愜恩偏厚，名新寵更崇。誰知歷千古，猶自仰清風。
人不易知 無名氏 
權衡諒匪易，愚智信難移。九德皆殊進，三端豈易施。同稱崑岫寶，共握桂林枝。鄭鼠今奚別，齊竽或濫吹。瑤臺有光鑑，屢照不應疲。片善當無掩，先鳴貴在斯。龍門峻且極，驥足庶來馳。太息李元禮，期君幸一知。
晦日同志昆明池汎舟 無名氏 
靈沼疑河漢，蕭條見斗牛。煙生知岸近，水淨覺天秋。落月低前樹，清輝滿去舟。興因孤嶼起，心爲白蘋留。曉吹兼漁笛，閑雲伴客愁。龍津如可上，長嘯且乘流。
禮闈階前春草生 無名氏 
河畔雖同色，南宮淑景先。微開曳履處，常對講經前。得地風塵隔，依林雨露偏。已逢霜候改，初寄日華妍。影與叢蘭雜，榮將衆卉連。哲人如不薙，生意在芳年。
秋風生桂枝 無名氏 
寒桂秋風動，蕭蕭自一枝。方將擊林變，不假舞松移。散翠幽花落，搖青密葉離。哀猨驚助褭，花露滴爭垂。遺韻連波聚，流音萬木隨。常聞小山裏，逋客最先知。
幽人折芳桂 無名氏 
厚地生芳桂，遙林聳榦長。葉開風裏色，花吐月中光。曙鳥啼餘翠，幽人愛早芳。動時垂露滴，攀處拂衣香。古調聲猶苦，孤高力自強。一枝終是折，榮耀在東堂。
霜菊 無名氏 
秋盡北風去，律移寒氣肅。淅瀝降繁霜，離披委殘菊。華滋尚照灼，幽氣含紛郁。的的冒空園，萋萋被幽谷。騷人有遺詠，陶令曾盈掬。儻使懷袖中，猶堪襲餘馥。
金谷園花發懷古 無名氏 
春風生梓澤，遲景映花林。欲問當時事，因傷此日心。繁華人已歿，桃李意何深。澗咽歌聲在，雲歸蓋影沈。地形同萬古，笑價失千金。遺跡應無限，芳菲不可尋。
驪龍 無名氏 
有美爲鱗族，潛蟠得所從。標奇初韞寶，表智即稱龍。大壑長千里，深泉固九重。奮髯雲乍起，矯首浪還衝。荀氏傳高譽，莊生冀絕蹤。仍知流淚在，何幸此相逢。
鶴鳴九臯 無名氏 
胎化呈仙質，長鳴在九臯。排空散清唳，映日委霜毛。萬里思寥廓，千山望鬱陶。香凝光不見，風積韻彌高。鳳侶攀何及，雞羣思忽勞。昇天如有應，飛舞出蓬蒿。
霜隼下晴臯 無名氏 
九臯霜氣勁，翔隼下初晴。風動閑雲卷，星馳白草平。稜稜方厲疾，肅肅自縱橫。掠地秋毫迥，投身逸翮輕。高墉全失影，逐雀作飛聲。薄暮寒郊外，悠悠萬里情。
河鯉登龍門 無名氏 
年久還求變，今來有所從。得名當是鯉，無點可成龍。備歷艱難徧，因期造化容。泥沙寧不阻，釣餌莫相逢。擊浪因成勢，纖鱗莫繼蹤。若令搖尾去，雨露此時濃。
改九子山爲九華山聯句 李白  九华山
妙有分二氣，靈山開九華。層標遏遲日，半壁明朝霞。積雪曜陰壑，飛流歕陽崖。青瑩玉樹色，縹緲羽人家。
夏夜李尚書筵送宇文石首赴縣聯句 杜甫 
愛客尚書貴，之官宅相賢。酒香傾坐側，帆影駐江邊。翟表郎官瑞，鳧看令宰仙。雨稀雲葉斷，夜久燭花偏。數語敧紗帽，高文擲彩箋。興饒行處樂，離惜醉中眠。單父長多暇，河陽實少年。客居逢自出，爲別幾悽然。
登峴山觀李左相石尊聯句 顏真卿 
李公登飲處，因石爲窪尊。人事歲年改，峴山今古存。榛蕪掩前跡，苔蘚餘舊痕。叔子尚遺德，山公此迴軒。維舟陪高興，感昔情彌敦。藹藹賢哲事，依依離別言。嶇嶔橫道周，迢遰連山根。餘烈曖林野，衆芳揖蘭蓀。德暉映巖足，勝賞延高原。遠水明匹練，因晴見吳門。陪遊追盛美，揆德欣討論。器有成形用，功資造化元。流霞方泔淡，別鶴遽翩飜。舊規傾逸賞，新興麗初暾。醉後接㒿倒，歸時騶騎喧。遲迴向遺跡，離別益傷魂。覽事古興屬，送人歸思繁。懷賢久徂謝，贈遠空攀援。八座欽懿躅，高名播乾坤。松深引閑步，葛弱供險捫。花氣酒中馥，雲華衣上屯。森沈列湖樹，牢落望郊園。白日半巖岫，清風滿丘樊。旌麾間翠幄，簫鼓來朱轓。閑路躡雲影，清心澄水源。萍連浦中嶼，竹繞山下村。景落全谿暗，煙凝半嶺昏。去日往如復，換年涼代溫。登臨繼風騷，義激舊府恩。
水堂送諸文士戲贈潘丞聯句 顏真卿 
居人未可散，上客須留著。莫唱阿嚲迴，應云夜半樂。詩教刻燭賦，酒任連盤酌。從他白眼看，終戀青山郭。林栖非姓許，寺住那名約。會異永和年，才同建安作。何煩問更漏，但遣催弦索。共說長句能，皆言早歸惡。那知殊出處，還得同笑謔。雅韻雖暫歡，禪心肯拋却。一宿同高會，幾人歸下若。簾開北陸風，燭焯南枝鵲。文場苦叨竊，釣渚甘漂泊。弱質幸見容，菲才誠重諾。
與耿湋水亭詠風聯句 顏真卿 
清風何處起，拂檻復縈洲。回入飄華幕，輕來疊晚流。桃竹今已展，羽翣且從收。經竹吹彌切，過松韻更幽。直散青蘋末，偏隨白浪頭。山山催雨過，浦浦發行舟。動樹蟬爭噪，開簾客罷愁。度弦方解慍，臨水已迎秋。涼爲開襟至，清因作頌留。周回隨遠夢，騷屑滿離憂。豈獨銷繁暑，偏能入迥樓。王風今若此，誰不荷明休。
又溪館聽蟬聯句 顏真卿 
高樹多涼吹，疎蟬足斷聲。已催居客感，更使別人驚。晚夏猶知急，新秋別有情。危湍和不似，細管學難成。當斅附金重，無貪曜火明。青松四面落，白髮一重生。向夕音彌厲，迎風翼更輕。單嘶出迥樹，餘響思空城。嘒唳松間坐，蕭寥竹裏行。如何長飲露，高潔未能名。
送耿湋拾遺聯句 顏真卿 
堯舜逢明主，嚴徐得侍臣。分行接三事，高興柏梁新。楚國千山道，秦城萬里人。鏡中看齒髮，河上有煙塵。望闕飛青翰，朝天憶紫宸。喜來歡宴洽，愁去詠歌頻。顧盼情非一，睽攜處亦頻。吳興賢太守，臨水最殷勤。
五言月夜啜茶聯句 顏真卿 
泛花邀坐客，代飲引情言。醒酒宜華席，留僧想獨園。不須攀月桂，何假樹庭萱。御史秋風勁，尚書北斗尊。流華淨肌骨，疏瀹滌心原。不似春醪醉，何辭綠菽繁。素瓷傳靜夜，芳氣滿閑軒。
五言夜宴詠燈聯句 顏真卿 
桂酒牽詩興，蘭釭照客情。詎慙珠乘朗，不讓月輪明。破暗光初白，浮雲色轉清。帶花疑在樹，比燎欲分庭。顧己慙微照，開簾識近汀。
三言喜皇甫侍御見過南樓玩月 顏真卿 
喜嘉客，闢前軒。天月淨，水雲昏。雁聲苦，蟾影寒。聞裛浥，滴檀欒。歡宴處，江湖間。卷翠幕，吟嘉句。恨清光，留不住。高駕動，清角催。惜歸去，重裴回。露欲晞，客將醉。猶宛轉，照深意。
七言重聯句 顏真卿 
頃持憲簡推高步，獨占詩流橫素波。不是中情深惠好，誰能千里遠經過。詩書宛似陪康樂，少長還同宴永和。夜酌此時看碾玉，晨趨幾日重鳴珂。萬井更深空寂寞，千方霧起隱嵯峨。熒熒遠火分漁浦，歷歷寒枝露鳥窠。漢朝舊學君公隱，魯國今從弟子科。只自傾心慙煦濡，何曾將口恨蹉跎。獨賞謝吟山照耀，共知殷歎樹婆娑。華轂苦嫌雲路隔，衲衣長向雪峰何。
五言送李侍御聯句 顏真卿 
吾友駐行輪，遲遲惜上春。東西出餞路，惆悵獨歸人。歡會期他日，驅馳恨此身。須知貢公望，從此願相因。
五言翫初月重遊聯句 顏真卿 
春谿與岸平，初月出谿明。璧彩寒仍潔，金波夜轉清。孤光遠近滿，練色往來輕。望望隨蘭櫂，依依出柳城。
五言重送橫飛聯句 顏真卿 
春田草未齊，春水滿長溪。出餞風初暖，攀光日漸西。歸期江上遠，別思月中迷。
五言夜集聯句 顏真卿 
寒花護月色，墜葉占風音。茲夕無塵慮，高雲共片心。
三言擬五雜組聯句 顏真卿 
五雜組，盤上葅。往復還，頭嬾梳。不得已，罾裏魚。五雜組，郊外蕪。往復還，櫪上駒。不得已，谷中愚。五雜組，繡與錦。往復還，興又寢。不得已，病伏枕。五雜組，酒與肉。往復還，東籬菊。不得已，醉便宿。五雜組，闤闠間。往復還，門上關。不得已，鬢毛斑。五雜組，繡紋線。往復還，春來燕。不得已，入征戰。
三言重擬五雜組聯句 顏真卿 
五雜組，四豪客。往復還，阡與陌。不得已，長沙謫。五雜組，五辛盤。往復還，馬上鞍。不得已，左降官。五雜組，甘鹹醋。往復還，烏與兔。不得已，韶光度。五雜組，五色絲。往復還，回文詩。不得已，失喜期。
七言大言聯句 顏真卿 
高歌閬風步瀛洲，燂鵬爚鯤餐未休。四方上下無外頭，一啜頓涸滄溟流。
七言小言聯句 顏真卿 
長路迢遙吞吐絲，蟭螟蚊睫察難知。
七言樂語聯句 顏真卿 
苦河既濟真僧喜，新知滿座笑相視。戍客歸來見妻子，學生放假偷向市。
七言嚵語聯句 顏真卿 
拈䭔舐指不知休，欲炙侍立涎交流。過屠大嚼肯知羞，食店門外強淹留。
七言滑語聯句 顏真卿 
雨裏下山蹋榆皮，莓苔石橋步難移。蕪荑醬醋喫煮葵，縫靴蠟線油塗錐。急逢龍背須且騎。
七言醉語聯句 顏真卿 
逢糟遇麯便酩酊，覆車墜馬皆不醒。倒著接㒿髮垂領，狂心亂語無人竝。
建元寺晝公與崔秀才見過聯句與鄭奉禮部同作 皇甫曾 
人閑宜歲晚，道者訪幽期。獨與寒山別，行當暮雪時。柏臺辭漢主，竹寺寄潛師。荷策知君待，開門笑我遲。暮階縣雨足，寒吹繞松枝。理辯塵心妄，經分梵字疑。久承黃紙詔，曾賦碧雲詩。然諾驚相許，風流話所思。筌忘心已默，磬發夜何其。願結求羊侶，名山從所之。
建元寺西院寄李員外縱聯句 皇甫曾 
寄隱霜臺客，相思粉署人。誠知阡陌近，無奈別離頻。夜色迷雙樹，鐘聲警四鄰。散才徒仰鮑，歸夢遠知秦。雨帶清笳發，花驚夕漏春。招搖隨步錫，髣髴聽行輪。要路推高足，空林寄一身。盛名知獨擅，良會憶相親。稍滌心中垢，都遺陌上塵。今宵此堂集，何事少遺民。
中元日鮑端公宅遇吳天師聯句 嚴維 
道流爲柱史，教戒下真仙。共契中元會，初修內景篇。遊方依地僻，卜室喜牆連。寶笥開金籙，華池漱玉泉。怪龍隨羽翼，青節降雲煙。昔去遺丹竈，今來變海田。養形奔二景，鍊骨度千年。騎竹投陂裏，攜壺挂牖邊。洞中嘗入靜，河上舊談玄。伊洛笙歌遠，蓬壺日月偏。青騾薊訓引，白犬伯陽牽。法受相君後，心存象帝先。道成能縮地，功滿欲升天。何意迷孤性，含情戀數賢。
酒語聯句各分一字 嚴維 
山簡酣歌倒接㒿，看朱成碧無所知。耳鳴目眩駟馬馳，口稱童羖腹鴟夷。兀然落帽灌酒巵，太常吏部相對時。藉糟枕麴浮酒池，瓮間籬下臥不移。叫呼不應無事悲，千日一醒知是誰。左傾右倒人避之。
一字至九字詩聯句 嚴維 
東，西。步月，尋溪。鳥已宿，猨又啼。狂流礙石，迸筍穿磎。望望人煙遠，行行蘿徑迷。探題只應盡墨，持贈更欲封泥。松下流時何歲月，雲中幽處屢攀躋。乘興不知山路遠近，緣情莫問日過高低。靜聽林下潺潺足湍瀨，厭問城中喧喧多鼓鼙。
宣上人病中相尋聯句 李益 
策杖迎詩客，歸房理病身。閑收無效藥，徧寄有情人。草木分千品，方書問六陳。還知一室內，我爾即天親。
八月十五夜宣上人獨遊安國寺山庭院步人遲明將至因話昨宵乘興聯句 李益 
九重城接天花界，三五秋生一夜風。行聽漏聲雲散後，遙聞天語月明中。含涼閣迥通仙掖，承露盤高出上宮。誰問獨愁門外客，清談不與此宵同。
重陽夜集蘭陵居與宣上人聯句 李益 
蟋蟀催寒服，茱萸滴露房。酒巡明刻燭，籬菊暗尋芳。新月和秋露，繁星混夜霜。登高今夕事，九九是天長。
與宣供奉攜癭尊歸杏溪園聯句 李益 
千畦抱甕園，一酌癭尊酒。唯有沃洲僧，時過杏溪叟。追歡君適性，獨飲我空口。儒釋事雖殊，文章意多偶。
蘭陵僻居聯句 李益 
潘岳閑居賦，陶潛獨酌謠。二賢成往事，三徑是今朝。生幸逢唐運，昌時奉帝堯。進思諧啓沃，退混即漁樵。蠹簡封延閣，彫闌閟上霄。相從清曠地，秋露挹蘭苕。
天津橋南山中各題一句 李益 
野坐分苔席，山行繞菊叢。雲衣惹不破，秋色望來空。
紅樓下聯句 李益 
佛剎接重城，紅樓切太清。紫雲連照耀，丹檻鬱崢嶸。榱棟煙虹入，軒窗日月平。參差五陵晚，分背八川明。松韻風初過，蓮陂浪欲傾。敬瞻疑涌見，圍繞學無生。
賦應門照綠苔 李益 
宮闕何年月，應門何歲苔。清光一以照，白露共裴回。珠履久行絕，玉房重未開。妾心正如此，昭陽歌吹來。
寄司空曙李端聯句 耿湋 
長安一分首，萬里隔煙波。海上青山暮，天涯白髮多。尋僧因看竹，訪道或求鵝。雲樹無猨鳥，陰崖足薜蘿。醉中留越客，興裏眄庭柯。黃葉身仍逐，丹霄背未摩。別愁連旦暮，歸夢繞關河。高柳寒蟬對，空階夜雨和。年華空荏苒，名宦轉蹉跎。南陌東城路，春來幾度過。
連句多暇贈陸三山人 耿湋 
一生爲墨客，幾世作茶仙。喜是攀闌者，慙非負鼎賢。禁門聞曙漏，顧渚入晨煙。拜井孤城裏，攜籠萬壑前。閑喧悲異趣，語默取同年。歷落驚相偶，衰羸猥見憐。詩書聞講誦，文雅接蘭荃。未敢重芳席，焉能弄綵箋。黑池流研水，徑石澀苔錢。何事親香案，無端狎釣船。野中求逸禮，江上訪遺編。莫發搜歌意，予心或不然。
道州春日感興 李景儉 
始見花滿枝，又看花滿地。且持增氣酒，莫滴傷心淚。深誠長鬱結，芳晨自妍媚。嘯歌聊永日，誰知此時意。
中秋夜聽歌聯句 武元衡 
此夕來奔月，何時去上天。雲鬟方自照，玉腕更呈鮮。燕婉人間意，飄颻物外緣。詩裁明月扇，歌索想夫憐。暗染荀香久，長隨楚夢偏。會當來彩鳳，髣髴逐神仙。
春池泛舟聯句 裴度 
鳳池新雨後，池上好風光。取酒愁春盡，留賓喜日長。柳絲迎畫舸，水鏡寫雕梁。潭洞迷仙府，煙霞認醉鄉。鶯聲隨笑語，竹色入壺觴。晚景含澄澈，時芳得豔陽。飛鳧拂輕浪，綠柳暗迴塘。逸韻追安石，高居勝辟彊。杯停新令舉，詩動綵牋忙。顧謂同來客，歡遊不可忘。
西池落泉聯句 裴度 
東閣聽泉落，能令野興多。散時猶帶沫，淙處即跳波。偏洗磷磷石，還驚泛泛鵝。色清塵不染，光白月相和。噴雪縈松竹，攢珠濺芰荷。對吟時合響，觸樹更搖柯。照圃紅分藥，侵階綠浸莎。日斜車馬散，餘韻逐鳴珂。
首夏猶清和聯句 裴度 
記得謝家詩，清和即此時。餘花數種在，密葉幾重垂。芳謝人人惜，陰成處處宜。水萍爭點綴，梁燕共追隨。亂蝶憐疎蘂，殘鶯戀好枝。草香殊未歇，雲勢漸多奇。單服初寧體，新篁已出籬。與春爲別近，覺日轉行遲。繞樹風光少，侵階苔蘚滋。惟思奉歡樂，長得在西池。
薔薇花聯句 裴度 
似錦如霞色，連春接夏開。波紅分影入，風好帶香來。得地依東閣，當階奉上台。淺深皆有態，次第暗相催。滿地愁英落，緣堤惜櫂迴。芳濃濡雨露，明麗隔塵埃。似著臙脂染，如經巧婦裁。奈花無別計，只有酒殘杯。
喜遇劉二十八偶書兩韻聯句 裴度 
病來佳興少，老去舊遊稀。笑語縱橫作，杯觴絡繹飛。清談如水玉，逸韻貫珠璣。高位當金鉉，虛懷似布衣。已容狂取樂，仍任醉忘機。捨眷將何適，留歡便是歸。鳳儀常欲附，蚊力自知微。願假尊罍末，膺門自此依。
劉二十八自汝赴左馮塗經洛中相見聯句 裴度 
不歸丹掖去，銅竹漫云云。唯喜因過我，須知未賀君。詩聞安石詠，香見令公熏。欲首函關路，來披緱嶺雲。貂蟬公獨步，鴛鷺我同羣。插羽先飛酒，交鋒便戰文。鎮嵩知表德，定鼎爲銘勳。顧鄙容商洛，徵歡候汝墳。頻年多謔浪，此夕任喧紛。故態猶應在，行期未要聞。遊藩榮已久，捧袂惜將分。詎厭杯行疾，唯愁日向曛。窮陰初莽蒼，離思漸氤氳。殘雪午橋岸，斜陽伊水濆。上謨尊右掖，全略靜東軍。萬頃徒稱量，滄溟詎有垠。
度自到洛中與樂天爲文酒之會時時搆詠樂不可支則慨然共憶夢得而夢得亦分司至止歡愜可知因爲聯句 裴度 
成周文酒會，吾友勝鄒枚。唯憶劉夫子，而今又到來。欲迎先倒屣，亦坐便傾杯。飲許伯倫右，詩推公幹才。久曾聆郢唱，重喜上燕臺。晝話牆陰轉，宵歡斗柄迴。新聲還共聽，故態復相咍。遇物皆先賞，從花半未開。起時烏帽側，散處玉山頹。墨客喧東閣，文星犯上台。詠吟君稱首，疎放我爲魁。憶戴何勞訪，留髠不用猜。奉觴承麴糵，落筆捧瓊瑰。醉弁無妨側，詞鋒不可摧。水軒看翡翠，石徑踐莓苔。童子能騎竹，佳人解詠梅。洛中三可矣，鄴下七悠哉。自向風光急，不須弦管催。樂觀魚踴躍，閑愛鶴裴回。煙柳青凝黛，波萍綠撥醅。春榆初改火，律管又飛灰。紅藥多遲發，碧松宜亂栽。馬嘶駝陌上，鷁泛鳳城隈。色色時堪惜，些些病莫推。涸流尋軋軋，餘刃轉恢恢。從此知心伏，無因敢自媒。室隨親客入，席許舊寮陪。逸興嵇將阮，交情陳與雷。洪爐思哲匠，大廈要羣材。他日登龍路，應知免曝鰓。
宴興化池亭送白二十二東歸聯句 裴度 
東洛言歸去，西園告別來。白頭青眼客，池上手中杯。離瑟殷勤奏，仙舟委曲回。征輪今欲動，賓閣爲誰開。坐弄琉璃水，行登綠縟堆。花低妝照影，萍散酒吹醅。岸蔭新抽竹，亭香欲變梅。隨遊多笑傲，遇勝且裴回。澄澈連天鏡，潺湲出地雷。林塘難共賞，鞍馬莫相催。信及魚還樂，機忘鳥不猜。晚晴槐起露，新雨石添苔。擬作雲泥別，尤思頃刻陪。歌停珠貫斷，飲罷玉峰頹。雖有逍遙志，其如磊落才。會當重入用，此去肯悠哉。
西池送白二十二東歸兼寄令狐相公聯句 裴度 
促坐宴回塘，送君歸洛陽。彼都留上宰，爲我說中腸。威鳳池邊別，冥鴻天際翔。披雲見居守，望日拜封章。春盡年華少，舟通景氣長。送行歡共惜，寄遠意難忘。東道瞻軒蓋，西園醉羽觴。謝公深眷眄，商皓信輝光。舊德推三友，新篇代八行。
杏園聯句 李絳 
杏園千樹欲隨風，一醉同人此暫同。老態忽忘絲管裏，衰顏宜解酒杯中。曲江日暮殘紅在，翰苑年深舊事空。二十四年流落者，故人相引到花叢。
花下醉中聯句 李絳 
共醉風光地，花飛落酒杯。殘春猶可賞，晚景莫相催。酒幸年年有，花應歲歲開。且當金韻擲，莫遣玉山頹。高會彌堪惜，良時不易陪。誰能拉花住，爭換得春回。我輩尋常有，佳人早晚來。寄言三相府，欲散且裴回。
樂天是月長齋鄙夫此時愁臥里閭非遠雲霧難披因以寄懷遂爲聯句所期解悶焉敢驚禪 劉禹錫 
五月長齋月，文心苦行心。蘭蔥不入戶，薝蔔自成林。護戒先辭酒，嫌喧亦徹琴。塵埃賓位靜，香火道場深。我靜馴狂象，餐餘施衆禽。定知於佛佞，豈復向書淫。闌藥凋紅豔，庭槐換綠陰。風光徒滿目，雲霧未披襟。樹爲清涼倚，池因盥漱臨。蘋芳遭燕拂，蓮坼待蠭尋。舍下環流水，窗中列遠岑。苔斑錢剝落，石怪玉嶔岑。鵲頂迎秋禿，鶯喉入夏瘖。綠楊垂嫩色，綖棘露長鍼。散秩身猶幸，趨朝力不任。官將方共拙，年與病交侵。徇樂非時選，忘機似陸沈。鑒容稱四皓，捫腹有三壬。攜手慙連璧，同心許斷金。紫芝雖繼唱，白雪少知音。憶罷吳門守，相逢楚水潯。舟中頻曲宴，夜後各加斟。濁酒銷殘漏，弦聲間遠砧。酡顏舞長袖，密坐接華簪。持論峰巒峻，戰文矛戟森。笑言誠莫逆，造次必相箴。往事應如昨，餘歡迄至今。迎君常倒屣，訪我輒攜衾。陰魄初離畢，陽光正在參。待公休一食，縱飲共狂吟。
秋霖即事聯句三十韻 白居易 
蕭索窮秋月，蒼茫苦雨天。泄雲生棟上，行潦入庭前。苔色侵三徑，波聲想五弦。井蛙爭入戶，轍鮒亂歸泉。高𩅸愁晨坐，空階警夜眠。鶴鳴猶未已，蟻穴亦頻遷。散漫疎還密，空濛斷復連。竹霑青玉潤，荷滴白珠圓。地溼灰蛾滅，池添水馬憐。有苗霑霢霂，無月弄潺湲。籬菊潛開秀，園蔬已罷鮮。斷行隨雁翅，孤嘯聳鳶肩。橋柱黏黃菌，牆衣點綠錢。草荒行藥路，沙泛釣魚船。長者車猶阻，高人榻且懸。金烏何日見，玉爵幾時傳。近井桐先落，當檐石欲穿。趨風誠有戀，披霧邈無緣。廩米陳生醭，庖薪溼起煙。鳴雞潛報曉，急景暗彫年。蓋灑高松上，絲繁細柳邊。拂叢時起蝶，墮葉乍驚蟬。巾角皆爭墊，帬裾別似湔。人多蒙翠被，馬盡著連乾。好客無來者，貧家但悄然。溼泥印鶴迹，漏壁絡蝸涎。蚊聚雷侵室，鷗翻/浪滿川。上樓愁羃羃，繞舍厭濺濺。律候今秋矣，歡娛久曠焉。但令高興在，晴後奉周旋。
喜晴聯句 白居易 
苦雨晴何喜，喜於未雨時。氣收雲物變，聲樂鳥烏知。蕙泛光風圃，蘭開皎月池。千峰分遠近，九陌好追隨。白日開天路，玄陰卷地維。餘清在林薄，新照入漣漪。碧樹涼先落，青蕪溼更滋。曬毛經浴鶴，曳尾出泥龜。舞去商羊速，飛來野馬遲。柱邊無潤礎，臺上有游絲。橋淨行塵息，堤長禁柳垂。宮城開睥睨，觀闕麗罘罳。洛水澄清鎮，嵩煙展翠帷。梁成虹乍見，市散蜃初移。藉草風猶暖，攀條露已晞。屋穿添碧瓦，牆缺召金鎚。迥徹來雙目，昏煩去四支。霞文晚煥爛，星影夕參差。爽助門庭肅，寒摧草木衰。黃乾向陽菊，紅洗得霜梨。假蓋閑誰惜，彈弦燥更悲。散蹄良馬穩，炙背野人宜。洞戶晨暉入，空庭宿霧披。推林出書目，傾笥上衣椸。道路行非阻，軒車望可期。無辭訪圭竇，且願見瓊枝。山閣蓬萊客，儲宮羽翼師。每優陪麗句，何暇覿英姿。翫景方搔首，懷人尚斂眉。因吟仲文什，高興盡於斯。
會昌春連宴即事 白居易 
元年寒食日，上巳暮春天。雞黍三家會，鶯花二節連。光風初澹蕩，美景漸暄妍。簪組蘭亭上，車輿曲水邊。松聲添奏樂，草色助鋪筵。雀舫宜閑泛，螺杯任漫傳。園蔬香帶露，廚柳暗藏煙。麗句輕珠玉，清談勝管弦。陌喧金距鬬，樹動綵繩懸。姹女妝梳豔，遊童衣服鮮。圃香知種蕙，池暖憶開蓮。怪石雲疑觸，夭桃火欲然。正歡唯恐散，雖醉未思眠。嘯傲人間世，追隨地上僊。燕來雙涎涎，雁去累翩翩。行樂真吾事，尋芳獨我先。滯周慙太史，入洛繼先賢。昔恨多分手，今歡謬比肩。病猶陪讌飲，老更奉周旋。望重青雲客，情深白首年。徧嘗珍饌後，許入畫堂前。舞袖翻紅炬，歌鬟插寶蟬。斷金多感激，倚玉貴遷延。說史吞顏注，論詩笑鄭箋。松筠寒不變，膠漆冷彌堅。興伴王尋戴，榮同隗在燕。擲盧誇使氣，刻燭鬬成篇。實藝皆三捷，虛名愧六聯。興闌猶舉白，話靜每思玄。更說歸時好，亭亭月正圓。
僕射來示有三春向晚四者難幷之說誠哉是言輒引起題重爲聯句疲兵再戰勍敵難降下筆之時囅然自哂走呈僕射兼簡尚書 白居易 
三春今向晚，四者昔難幷。借問低眉坐，何如攜手行。舊遊多過隙，新宴且尋盟。鸚鵡林須樂，麒麟閣未成。分陰當愛惜，遲景好逢迎。林野熏風起，樓臺穀雨晴。牆低山半出，池廣水初平。橋轉長虹曲，舟回小鷁輕。殘花猶布繡，密竹自聞笙。欲過芳菲節，難忘宴慰情。月輪行似箭，時物始如傾。見雁隨兄去，聽鶯求友聲。蕙長書帶展，菰嫩剪刀生。坐密衣裳暖，堂虛絲管清。峰巒侵碧落，草木近朱明。與點非沂水，陪膺是洛城。撥醅爭綠醑，臥酪待朱櫻。幾處能留客，何人喚解酲。舊儀尊右揆，新命寵春卿。有喜鵲頻語，無機鷗不驚。青林思小隱，白雪仰芳名。訪舊殊千里，登高賴九城。酇侯司管鑰，疏傅傲簪纓。綸綍曾同掌，煙霄即上征。冊庭嘗接武，書殿忝連衡。蘭室春彌馥，松心晚更貞。琴招翠羽下，鉤掣紫鱗呈。只願回烏景，誰能避兕觥。方知醉兀兀，應是走營營。鳳閣鸞臺路，從他年少爭。
城南聯句 韓愈 
竹影金瑣碎，泉音玉淙琤。琉璃翦木葉，翡翠開園英。流滑隨仄步，搜尋得深行。遙岑出寸碧，遠目增雙明。乾穟紛拄地，化蟲枯挶莖。木腐或垂耳，草珠競駢睛。浮虛有新斸，摧扤饒孤撐。囚飛黏網動，盜啅接彈驚。脫實自開坼，牽柔誰繞縈。禮鼠拱而立，駭牛躅且鳴。蔬甲喜臨社，田毛樂寬征。露螢不自暖，凍蝶尚思輕。宿羽有先曉，食鱗時半橫。菱飜紫角利，荷折碧圓傾。楚膩鱣鮪亂，獠羞蠃蟹幷。桑蠖見虛指，穴貍聞鬬獰。逗翳翅相築，擺幽尾交搒。蔓涎角出縮，樹啄頭敲鏗。修箭褭金餌，羣鮮沸池羹。岸殼坼玄兆，野麰漸豐萌。窰煙羃疏島，沙篆印迴平。㾕肌遭眊刺，啾耳聞雞生。奇慮恣迴轉，遐睎縱逢迎。顛林戢遠睫，縹氣夷空情。歸跡歸不得，捨心捨還爭。靈麻撮狗蝨，村穉啼禽猩。紅皺曬檐瓦，黃團繫門衡。得雋蠅虎健，相殘雀豹趟。束枯樵指禿，刈熟擔肩赬。澀旋皮卷臠，苦開腹彭亨。機舂潺湲力，吹簸飄颻精。賽饌木盤簇，靸妖藤索絣。荒學五六卷，古藏四三塋。里儒拳足拜，土怪閃眸偵。蹄道補復破，絲窠掃還成。暮堂蝙蝠沸，破竈伊威盈。追此訊前主，荅云皆冢卿。敗壁剝寒月，折篁嘯遺笙。袿熏霏霏在，綦跡微微呈。劒石猶竦檻，獸材尚拏楹。寶唾拾未盡，玉啼墮猶鎗。窗綃疑閟豔，妝燭已銷檠。綠髮抽珉甃，青膚聳瑤楨。白蛾飛舞地，幽蠹落書棚。惟昔集嘉詠，吐芳類鳴嚶。窺奇摘海異，恣韻激天鯨。腸胃繞萬象，精神驅五兵。蜀雄李杜拔，嶽力雷車轟。大句斡玄造，高言軋霄崢。芒端轉寒燠，神助溢杯觥。巨細各乘運，湍潿亦騰聲。凌花咀粉蘂，削縷穿珠櫻。綺語洗晴雪，嬌辭哢雛鶯。酣歡雜弁珥，繁價流金瓊。菡萏寫江調，萎蕤綴藍瑛。庖霜膾玄鯽，淅玉炊香稉。朝饌已百態，春醪又千名。哀匏蹙駛景，冽唱凝餘晶。解魄不自主，痺肌坐空瞠。扳援賤蹊絕，炫曜仙選更。藂巧競采笑，駢鮮互探嬰。桑變忽蕪蔓，樟裁浪登丁。霞鬬詎能極，風期誰復賡。臯區扶帝壤，瓌蘊郁天京。祥色被文彥，良才插杉檉。隱伏饒氣象，興潛示堆坑。擘華露神物，擁終儲地禎。訏謨壯締始，輔弼登階清。坌秀恣填塞，呀靈滀渟澄。益大聯漢魏，肇初邁周嬴。積照涵德鏡，傳經儷金籯。食家行鼎鼐，寵族飫弓旌。奕制盡從賜，殊私得逾程。飛橋上架漢，繚岸俯規瀛。瀟碧遠輸委，湖嵌費攜擎。萄苜從大漠，楓櫧至南荆。嘉植鮮危朽，膏理易滋榮。懸長巧紐翠，象曲善攢珩。魚口星浮沒，馬毛錦斑騂。五方亂風土，百種分鉏耕。葩蘖相妬出，菲茸共舒晴。類招臻倜詭，翼萃伏衿纓。危望跨飛動，冥升躡登閎。春游轢靃靡，彩伴颯嫈嫇。遺燦飄的皪，淑顏洞精誠。嬌應如在寤，頹意若含酲。鵷毳翔衣帶，鵝肪截佩璜。文升相照灼，武勝屠欃槍。割錦不酬價，構雲有高營。通波牣鱗介，疏畹富蕭蘅。買養馴孔翠，遠苞樹蕉栟。鴻頭排刺芡，鵠𪇄攢瓌橙。騖廣雜良牧，蒙休賴先盟。罷旄奉環衛，守封踐忠貞。戰服脫明介，朝冠飄彩紘。爵勳逮僮隸，簪笏自懷繃。乳下秀嶷嶷，椒蕃泣喤喤。貌鑑清溢匣，眸光寒發硎。館儒養經史，綴戚觴孫甥。考鐘饋殽核，戛鼓侑牢牲。飛膳自北下，函珍極東烹。如瓜煮大卵，比線茹芳菁。海嶽錯口腹，趙燕錫媌娙。一笑釋仇恨，百金交弟兄。貨至貊戎市，呼傳鸚鵒令。順居無鬼瞰，抑橫免官評。殺候肆凌翦，籠原匝罝紭。羽空顛雉鷃，血路迸狐麖。折足去踸踔，蹙鬐怒䰃鬤。躍犬疾翥鳥，呀鷹甚飢䖟。算蹄記功賞，裂腦擒摚掁。猛斃牛馬樂，妖殘梟鵅惸。窟窮尚嗔視，箭出方驚抨。連箱載已實，礙轍棄仍贏。喘覰鋒刃點，困衝株枿盲。掃淨豁曠曠，騁遙略苹苹。饞杈飽活臠，惡嚼𠽢腥鯖。歲律及郊至，古音命韶韺。旗斾流日月，帳廬扶棟甍。磊落奠鴻璧，參差席香藑。玄祇祉兆姓，黑秬饛豐盛。慶流蠲瘥癘，威暢捐䡴輣。靈燔望高冏，龍駕聞敲𩙁。是惟禮之盛，永用表其宏。德孕厚生植，恩熙完刖剠。宅土盡華族，連田間強甿。蔭庾森嶺檜，啄場翽祥䳟。畦肥翦韭●，陶固收盆甖。利養積餘健，孝思事嚴祊。掘雲破嵽嵲，采月漉坳泓。寺砌上明鏡，僧盂敲曉鉦。泥象對騁怪，鐵鐘孤舂鍠。癭頸鬧鳩鴿，蜿垣亂蛷蠑。葚黑老蠶蠋，麥黃韻鸝鶊。韶曙遲勝賞，賢明戒先庚。馳門填偪仄，競墅輾砯砰。碎纈紅滿杏，稠凝碧浮餳。蹙繩覲娥婺，鬬草擷璣珵。粉汗澤廣額，金星墮連瓔。鼻偷困淑郁，眼剽強盯𥋝。是節飽顏色，茲疆稱都城。書饒罄魚繭，紀盛播琴箏。奚必事遠覿，無端逐羇傖。將身親魍魅，浮跡侶鷗鶄。腥味空奠屈，天年徒羨彭。驚魂見蛇蚓，觸齅值蝦蟚。幸得履中氣，忝從拂天棖。歸私暫休暇，驅明出庠黌。鮮意竦輕暢，連輝照瓊瑩。陶暄逐風乙，躍視舞晴蜻。足勝自多詣，心貪敵無勍。始知樂名教，何用苦拘儜。畢景任詩趣，焉能守硜硜。
會合聯句 韓愈 
離別言無期，會合意彌重。病添兒女戀，老喪丈夫勇。劒心知未死，詩思猶孤聳。愁去劇箭飛，歡來若泉涌。析言多新貫，攄抱無昔壅。念難須勤追，悔易勿輕踵。吟巴山犖嶨，說楚波堆壟。馬辭虎豹怒，舟出蛟鼉恐。狂鯨時孤軒，幽狖雜百種。瘴衣常腥膩，蠻器多疎宂。剝苔弔斑林，角飯餌沈冢。忽爾銜遠命，歸歟舞新寵。鬼窟脫幽妖，天居覿清栱。京遊步方振，謫夢意猶恟。詩書誇舊知，酒食接新奉。嘉言寫清越，瘉病失肬腫。夏陰偶高庇，宵魄接虛擁。雪弦寂寂聽，茗盌纖纖捧。馳輝燭浮螢，幽響泄潛蛬。詩老獨何心，江疾有餘尰。我家本瀍穀，有地介臯鞏。休跡憶沈冥，峨冠慙闒𤾖。升朝高轡逸，振物羣聽悚。徒言濯幽泌，誰與薙荒茸。朝紳鬱青綠，馬飾曜珪珙。國讐未銷鑠，我志蕩邛隴。君才誠倜儻，時論方洶溶。格言多彪蔚，懸解無梏拲。張生得淵源，寒色拔山冢。堅如撞羣金，眇若抽獨蛹。伊余何所擬，跛鼈詎能踊。塊然墮岳石，飄爾罥巢氄。龍斾垂天衛，雲韶凝禁甬。君胡眠安然，朝鼓聲洶洶。
鬬雞聯句 韓愈 
大雞昂然來，小雞竦而待。崢嶸顛盛氣，洗刷凝鮮彩。高行若矜豪，側睨如伺殆。精光目相射，劒戟心獨在。既取冠爲胄，復以距爲鐓。天時得清寒，地利挾爽塏。磔毛各噤㾕，怒癭爭碨磊。俄膺忽爾低，植立瞥而改。腷膊戰聲喧，繽飜落羽皠。中休事未決，小挫勢益倍。妬腸務生敵，賊性專相醢。裂血失鳴聲，啄殷甚飢餒。對起何急驚，隨旋誠巧紿。毒手飽李陽，神槌困朱亥。惻心我以仁，碎首爾何罪。獨勝事有然，旁驚汗流浼。知雄欣動顏，怯負愁看賄。爭觀雲填道，助叫波飜海。事爪深難解，嗔睛時未怠。一噴一醒然，再接再礪乃。頭垂碎丹砂，翼搨拖錦綵。連軒尚賈餘，清厲比歸凱。選俊感收毛，受恩慙始隗。英心甘鬬死，義肉恥庖宰。君看鬬雞篇，短韻有可采。
納涼聯句 韓愈 
遞嘯取遙風，微微近秋朔。金柔氣尚低，火老候愈濁。熙熙炎光流，竦竦高雲擢。閃紅驚蚴虯，凝赤聳山嶽。目林恐焚燒，耳井憶瀺灂。仰懼失交泰，非時結冰雹。化鄧渴且多，奔河誠已慤。暍道者誰子，叩商者何樂。洗矣得滂沱，感然鳴鸑鷟。嘉願苟未從，前心空緬邈。清砌千迴坐，冷環再三握。煩懷却星星，高意還卓卓。龍沈劇煮鱗，牛喘甚焚角。蟬煩鳴轉喝，烏噪飢不啄。晝蠅食案繁，宵蚋肌血渥。單絺厭已褫，長䈉倦還捉。幸茲得佳朋，於此蔭華桷。青熒文簟施，淡澉甘瓜濯。大壁曠凝淨，古畫奇駁犖。淒如羾寒門，皓若攢玉璞。埽寬延鮮飆，汲冷漬香穱。篚實摘林珍，盤殽饋禽㲉。空堂喜淹留，貧饌羞齷齪。殷勤相勸勉，左右加礱斲。賈勇發霜硎，爭前曜冰槊。微然草根響，先被詩情覺。感衰悲舊改，工異逞新貌。誰言擯朋老，猶自將心學。危檐不敢憑，朽機懼傾撲。青雲路難近，黃鶴足仍鋜。未能飲淵泉，立滯叫芳葯。與子昔睽離，嗟余苦屯剝。直道敗邪徑，拙謀傷巧諑。炎湖度氛氳，熱石行犖硞。痟肌夏尤甚，瘧渴秋更數。君顏不可覿，君手無由搦。今來沐新恩，庶見返鴻朴。儒庠恣游息，聖籍飽商搉。危行無低徊，正言免咿喔。車馬獲同驅，酒醪欣共欶。惟憂棄菅蒯，敢望侍帷幄。此志且何如，希君爲追琢。
秋雨聯句 韓愈 
萬木聲號呼，百川氣交會。庭飜樹離合，牖變景明藹。潨瀉殊未終，飛浮亦云泰。牽懷到空山，屬聽邇驚瀨。檐垂白練直，渠漲清湘大。甘津澤祥禾，伏潤肥荒艾。主人吟有歡，客子歌無奈。侵陽日沈玄，剝節風搜兌。坱圠遊峽喧，颼飀臥江汰。微飄來枕前，高灑自天外。蛬穴何迫迮，蟬枝埽鳴噦。楥菊茂新芳，徑蘭銷晚馤。地鏡時昏曉，池星競漂沛。讙呶尋一聲，灌注咽羣籟。儒宮煙火溼，市舍煎熬忲。臥冷空避門，衣寒屢循帶。水怒已倒流，陰繁恐凝害。憂魚思舟檝，感禹勤畎澮。懷襄信可畏，疏決須有賴。筮命或馮蓍，卜晴將問蔡。庭商忽驚舞，墉禜亦親酹。氛醨稍疎映，雺亂還擁薈。陰旌時摎流，帝鼓鎮訇磕。棗圃落青璣，瓜畦爛文貝。貧薪不燭竈，富粟空填廥。秦俗動言利，魯儒欲何匄。深路倒羸驂，弱途擁行軑。毛羽皆遭凍，離褷不能翽。飜浪洗虛空，傾濤敗藏蓋。吾人猶在陳，僮僕誠自鄶。因思征蜀士，未免溼戎斾。安得發商飆，廓然吹宿靄。白日懸大野，幽泥化輕壒。戰場暫一乾，賊肉行可膾。搜心思有效，抽策期稱最。豈惟慮收穫，亦以救顛沛。禽情初嘯儔，礎色微收霈。庶幾諧我願，遂止無已太。
征蜀聯句 韓愈 
日王忿違慠，有命事誅拔。蜀險豁關防，秦師縱橫猾。風旗匝地揚，雷鼓轟天殺。竹兵彼皴脆，鐵刃我槍䶪。刑神咤犛旄，陰燄颭犀札。飜霓紛偃蹇，塞野澒坱圠。生獰競掣跌，癡突爭填軋。渴鬬信豗呶，噉奸何噢嗗。更呼相簸蕩，交斫雙缺齾。火發激鋩腥，血漂騰足滑。飛猱無整陣，翩鶻有邪戛。江倒沸鯨鯤，山搖潰貙䝟。中離分二三，外變迷七八。逆頸盡徽索，仇頭恣髠鬝。怒鬚猶鬇鬡，斷臂仍𤬁𤫶。石潛設奇伏，穴覰騁精察。中矢類妖㺑，跳鋒狀驚豽。蹋飜聚林嶺，斗起成埃圿。斾亡多空杠，軸折鮮聯轄。剟膚浹瘡痍，敗面碎剠㓤。渾奔肆狂勷，捷竄脫趫黠。巖鉤踔狙猨，水漉雜鱣螖。投奅鬧䃔䃧，填隍𠋘㑻𠋚。強睛死不閉，獷眼困逾䀣。爇堞熇歊熺，抉門呀拗䦪。天刀封未坼，酋膽懾前揠。跧梁排郁縮，闖竇揳窋窡。迫脅聞雜驅，咿呦叫冤{⻊兀}。窮區指清夷，兇部坐雕鎩。邛文裁斐斖，巴豔收婠妠。椎肥牛呼牟，載實駝鳴𡇼。聖靈閔頑嚚，燾養均草䕓。下書遏雄虓，解罪弔攣瞎。戰血時銷洗，劒霜夜清刮。漢棧罷囂闐，獠江息澎汃。戍寒絕朝乘，刁暗歇宵詧。始去杏飛蠭，及歸柳嘶𧉒。廟獻繁馘級，樂聲洞椌楬。臺圖煥丹玄，郊告儼匏稭。念齒慰黴黧，視傷悼瘢痆。休輸任訛寢，報力厚麩秳。公歡鐘晨撞，室宴絲曉扴。杯盂酬酒醪，箱篋饋巾帓。小臣昧戎經，維用贊勳劼。
同宿聯句 韓愈 
自從別君來，遠出遭巧譖。斑斑落春淚，浩浩浮秋浸。毛奇覩象犀，羽怪見鵩鴆。朝行多危棧，夜臥饒驚枕。生榮今分踰，死棄昔情任。鵷行參綺陌，雞唱聞清禁。山晴指高標，槐密騖長蔭。直辭一以薦，巧舌千皆𦧈。匡鼎惟說詩，桓譚不讀讖。逸韻何嘈嗷，高名俟沽賃。紛葩歡屢填，曠朗憂早滲。爲君開酒腸，顛倒舞相飲。曦光霽曙物，景曜鑠宵祲。儒門雖大啓，奸首不敢闖。義泉雖至近，盜索不敢沁。清琴試一揮，白鶴叫相喑。欲知心同樂，雙繭抽作絍。
莎柵聯句 韓愈 
冰溪時咽絕，風櫪方軒舉。此處不斷腸，定知無斷處。
雨中寄孟刑部幾道聯句 韓愈 
秋潦淹轍迹，高居限參拜。耿耿蓄良思，遙遙仰嘉話。一晨長隔歲，百步遠殊界。商聽饒清聳，悶懷空抑噫。美君知道腴，逸步謝天械。吟馨鑠紛雜，抱照瑩疑怪。撞宏聲不掉，輸邈瀾逾殺。檐瀉碎江喧，街流淺溪邁。念初相遭逢，幸免因媒介。祛煩類決癰，愜興劇爬疥。研文較幽玄，呼博騁雄快。今君軺方馳，伊我羽已鎩。溫存感深惠，琢切奉明誡。迨茲更凝情，暫阻若嬰瘵。欲知相從盡，靈珀拾纖芥。欲知相益多，神藥銷宿憊。德符仙山岸，永立難欹壞。氣涵秋天河，有朗無驚湃。祥鳳遺蒿鷃，雲韶掩夷靺。爭名求鵠徒，騰口甚蟬喝。未來聲已赫，始鼓敵前敗。鬬場再鳴先，遐路一飛屆。東野繼奇躅，修綸懸衆犗。穿空細丘垤，照日陋菅蒯。小生何足道，積慎如觸蠆。愔愔抱所諾，翼翼自申戒。聖書空勘讀，盜食敢求嘬。惟當騎款段，豈望覿珪玠。弱操愧筠杉，微芳比蕭●。何以驗高明，柔中有剛夬。
遠遊聯句 韓愈 
別腸車輪轉，一日一萬周。離思春冰泮，瀾漫不可收。馳光忽以迫，飛轡誰能留。取之詎灼灼，此去信悠悠。楚客宿江上，夜魂棲浪頭。曉日生遠岸，水芳綴孤舟。村飲泊好木，野蔬拾新柔。獨含悽悽別，中結鬱鬱愁。人憶舊行樂，鳥吟新得儔。靈瑟時窅窅，霠猨夜啾啾。憤濤氣尚盛，恨竹淚空幽。長懷絕無已，多感良自尤。即路涉獻歲，歸期眇涼秋。兩歡日牢落，孤悲坐綢繆。觀怪忽蕩漾，叩奇獨冥搜。海鯨吞明月，浪島沒大漚。我有一寸鈎，欲釣千丈流。良知忽然遠，壯志鬱無抽。魍魅暫出沒，蛟螭互蟠蟉。昌言拜舜禹，舉颿凌斗牛。懷糈餽賢屈，乘桴追聖丘。飄然天外步，豈肯區中囚。楚些待誰弔，賈辭緘恨投。翳明弗可曉，祕魂安所求。氣毒放逐域，蓼雜芳菲疇。當春忽淒涼，不枯亦颼飀。貉謠衆猥款，巴語相咿嚘。默誓去外俗，嘉願還中州。江生行既樂，躬輦自相勠。飲醇趣明代，味腥謝荒陬。馳深鼓利檝，趨險驚蜚輶。繫石沈靳尚，開弓射鴅吺。路暗執屏翳，波驚戮陽侯。廣泛信縹緲，高行恣浮游。外患蕭蕭去，中悒稍稍瘳。振衣造雲闕，跪坐陳清猷。德風變讒巧，仁氣銷戈矛。名聲照西海，淑問無時休。歸哉孟夫子，歸去無夷猶。
晚秋郾城夜會聯句 韓愈 
從軍古云樂，談笑青油幕。燈明夜觀棊，月暗秋城柝。羈客方寂歷，驚烏時落泊。語闌壯氣衰，酒醒寒砧作。遇主貴陳力，夷凶匪兼弱。百牢犒輿師，千戶購首惡。平生恥論兵，末暮不輕諾。徒然感恩義，誰復論勳爵。多士被霑汚，小夷施毒蠚。何當鑄劒戟，相與歸臺閣。室婦歡鳴鸛，家人祝喜鵲。終朝考蓍龜，何日親蒸礿。間使斷津梁，潛軍索林薄。紅塵羽書靖，大水沙囊涸。銘山子所工，插羽余何怍。未足煩刀俎，祗應輸管鑰。雨矢逐天狼，電矛驅海若。靈誅固無縱，力戰誰敢却。峨峨雲梯翔，赫赫火箭著。連空隳雉堞，照夜焚城郭。軍門宣一令，廟算建三略。雷鼓揭千槍，浮橋交萬筰。蹂野馬雲騰，映原旗火鑠。疲氓墜將拯，殘虜狂可縛。摧鋒若貙兕，超乘如猱玃。逢掖服飜慙，縵胡纓可愕。星隕聞雊雉，師興隨唳鶴。虎豹貪犬羊，鷹鸇憎鳥雀。燒陂除積聚，灌壘失依託。憑軾諭昏迷，執殳征暴虐。倉空戰卒飢，月黑探兵錯。兇徒更蹈藉，逆族相啗嚼。軸轤亙淮泗，斾旌連夏鄂。大野縱氐羌，長河浴騮駱。東西競角逐，遠近施矰繳。人怨童聚謠，天殃鬼行虐。漢刑支郡黜，周制閑田削。侯社退無功，鬼薪懲不恪。余雖司斧鑕，情本尚丘壑。且待獻俘囚，終當返耕穫。藁街陳鈇鉞，桃塞興錢鎛。地理畫封疆，天文埽寥廓。天子憫瘡痍，將軍禁鹵掠。策勳封龍頟，歸獸獲麟脚。詰誅敬王怒，給復哀人瘼。澤髮解兜鍪，酡顏傾鑿落。安存惟恐晚，洗雪不論昨。暮鳥已安巢，春蠶看滿箔。聲明動朝闕，光寵耀京洛。旁午降絲綸，中堅擁鼓鐸。密坐列珠翠，高門塗粉雘。跋朝賀書飛，塞路歸鞍躍。魏闕橫雲漢，秦關束巖㟧。拜迎羅櫜鞬，問遺結囊橐。江淮永清晏，宇宙重開拓。是日號升平，此年名作噩。洪赦方下究，武飆亦旁魄。南據定蠻陬，北攫空朔漠。儒生愜教化，武士猛刺斫。吾相兩優游，他人雙落莫。印從負鼎佩，門爲登壇鑿。再入更顯嚴，九遷彌謇諤。賓筵盡狐趙，導騎多衛霍。國史擅芬芳，宮娃分綽約。丹掖列鵷鷺，洪爐衣狐貉。摛文揮月毫，講劒淬霜鍔。命衣備藻火，賜樂兼附搏。兩廂鋪𣰽毺，五鼎調勺藥。帶垂蒼玉佩，轡蹙黃金絡。誘接喻登龍，趨馳狀傾藿。青娥翳長袖，紅頰吹鳴籥。儻不忍辛勤，何由恣歡謔。惟當早富貴，豈得暫寂寞。但擲雇笑金，仍祈却老藥。歿廟配尊斝，生堂合毊鑮。安行庇松篁，高臥枕莞蒻。洗沐恣蘭芷，割烹厭腗臄。喜顏非忸怩，達志無隕穫。詼諧酒席展，慷慨戎裝著。斬馬祭旄纛，包羔禮芒屩。山多離隱豹，野有求伸蠖。推選閱羣材，薦延搜一鶚。左右供諂譽，親交獻諛噱。名聲載揄揚，權勢實熏灼。道舊生感激，當歌發酬酢。羣孫輕綺紈，下客豐醴酪。窮天貢琛異，匝海賜酺醵。作樂鼓還槌，從禽弓始彍。取歡移日飲，求勝通宵博。五白氣爭呼，六奇心運度。恩澤誠布濩，嚚頑已簫勺。告成上云亭，考古垂矩矱。前堂清夜吹，東第良晨酌。池蓮拆秋房，院竹飜夏籜。五狩朝恆岱，三畋宿楊柞。農書乍討論，馬法長懸格。雪下收新息，陽生過京索。爾牛時寢訛，我僕或歌咢。帝載彌天地，臣辭劣螢爝。爲詩安能詳，庶用存糟粕。
石鼎聯句 韓愈 
巧匠斲山骨，刳中事煎烹。直柄未當權，塞口且吞聲。龍頭縮菌蠢，豕腹漲彭亨。外苞乾蘚文，中有暗浪驚。在冷足自安，遭焚意彌貞。謬當鼎鼐間，妄使水火爭。大似烈士膽，圓如戰馬纓。上比香爐尖，下與鏡面平。秋瓜未落蔕，凍芋強抽萌。一塊元氣閉，細泉幽竇傾。不值輸寫處，焉知懷抱清。方當洪爐然，益見小器盈。睆睆無刃迹，團團類天成。遙疑龜負圖，出曝曉正晴。旁有雙耳穿，上有孤髻撐。或訝短尾銚，又似無足鐺。可惜寒食毬，擲此傍路坑。何當出灰灺，無計離缾罌。陋質荷斟酌，狹中媿提擎。豈能煮仙藥，但未汙羊羹。形模婦女笑，度量兒童輕。徒示堅重性，不過升合盛。傍似廢轂仰，側見折軸橫。時於蚯蚓竅，微作蒼蠅鳴。以茲飜溢愆，實負任使誠。常居顧盼地，敢有漏泄情。寧依暖熱弊，不與寒涼幷。區區徒自效，瑣瑣不足呈。回旋但兀兀，開闔惟[鏗鏗]。全勝瑚璉貴，空有口傳名。豈比俎豆古，不爲手所撜。磨礱去圭角，浸潤著光精。願君莫嘲誚，此物方施行。
有所思聯句 孟郊 
相思繞我心，日夕千萬重。年光坐婉娩，春淚銷顏容。臺鏡晦舊暉，庭草滋深茸。望夫山上石，別劒水中龍。
遣興聯句 孟郊 
我心隨月光，寫君庭中央。月光有時晦，我心安所忘。常恐金石契，斷爲相思腸。平生無百歲，岐路有四方。四方各異俗，適異非所將。駑蹄顧挫秣，逸翮遺稻粱。時危抱獨沈，道泰懷同翔。獨居久寂默，相顧聊慨慷。慨慷丈夫志，可以曜鋒鋩。蘧甯知卷舒，孔顏識行藏。殷鑒諒不遠，佩蘭永芬芳。苟無夫子聽，誰使知音揚。
贈劒客李園聯句 孟郊 
天地有靈術，得之者惟君。築爐地區外，積火燒氛氳。照海鑠幽怪，滿空歊異氛。山磨電奕奕，水淬龍蝹蝹。太一裝以寶，列仙篆其文。可用懾百神，豈惟壯三軍。有時幽匣吟，忽似深潭聞。風胡久已死，此劒將誰分。行當獻天子，然後致殊勳。豈知豐城下，空有斗間雲。
過海聯句 賈島 
沙鳥浮還沒，山雲斷復連。櫂穿波底月，船壓水中天。
妓席與杜牧之同詠 張祜 
骰子逡巡裹手拈，無因得見玉纖纖。但知報道金釵落，髣髴還應露指尖。
同趙二十二訪張明府郊居聯句 杜牧 
陶潛官罷酒缾空，門掩楊花一夜風。古調詩吟山色裏，無弦琴在月明中。遠檐高樹宜幽鳥，出岫孤雲逐晚虹。別後東籬數枝菊，不知閑醉與誰同。
遊長安諸寺聯句 靖恭坊大興善寺 老松青桐聯二十字絕句 段成式 
有松堪繫馬，遇鉢更投鍼。記得湯師句，高禪助朗吟。乘晴入精舍，語默想東林。盡是忘機侶，誰驚息影禽。一雨微塵盡，支郎許數過。方同齅薝蔔，不用算多羅。
遊長安諸寺聯句 靖恭坊大興善寺 蛤像聯二十字絕句 段成式 
相好全如梵，端倪祗爲隋。寧同蚌頑惡，但與鷸相持。雖因雀變化，不逐月虧盈。縱有天中匠，神工詎可成。
遊長安諸寺聯句 靖恭坊大興善寺 聖柱聯句 段成式 
天心惟助善，聖跡此開陽。載恐雷輪重，絙疑電索長。上衝挾螮蝀，不動束鋃鐺。飢鳥未曾啄，乖龍寧敢藏。
遊長安諸寺聯句 長樂坊安國寺 紅樓聯句 段成式 
重疊碎晴空，餘霞更照紅。蟬蹤近鳷鵲，鳥道接相風。苔靜金輪路，雲輕白日宮。壁詩傳謝客，門牓占休公。
遊長安諸寺聯句 長樂坊安國寺 穗柏聯句 段成式 
一院暑難侵，莓苔共影深。標枝爭息鳥，餘吹正開襟。宿雨香添色，殘陽石在陰。乘閑動詩意，助靜入禪心。
遊長安諸寺聯句 長樂坊安國寺 題璘公院 段成式 
靜，虛。熱際，安居。龕燈斂，印香除。東林賓客，西澗圖書。檐外垂青豆，經中發白蕖。縱辯宗因衮衮，忘言理事如如。泉臺定將入流否，鄰笛足疑清梵餘。
遊長安諸寺聯句 常樂坊趙景公寺 吳畫聯句 段成式 
慘澹十堵內，吳生縱狂跡。風雲將逼人，神鬼如脫壁。其中龍最怪，張甲方汗栗。黑雲夜窸窣，焉知不霹靂。此際忽仙子，獵獵衣舃奕。妙瞬乍疑生，參差奪人魄。往往乘猛虎，衝梁聳奇石。蒼峭束高泉，角膝驚欹側。冥獄不可視，毛戴腋流液。苟能水成河，剎那沈火宅。
遊長安諸寺聯句 常樂坊趙景公寺 題約公院 段成式 
印火熒熒，燈續燄青。七俱胝咒，四阿含經。各錄佳語，聊事素屏。丈室安居，延賓不扃。
遊長安諸寺聯句 大同坊雲華寺 偶聯句 段成式 
共入夕陽寺，因窺甘露門。清香惹苔蘚，忍草雜蘭蓀。捷偈飛鉗荅，新詩倚杖論。壞幡標古剎，聖畫煥崇垣。豈慕穿籠鳥，難防在牖猿。一音唯一性，三語更三幡。
遊長安諸寺聯句 道政坊寶應寺 僧房聯句 段成式 
古畫思匡嶺，上方疑傅巖。蝶閑移忍草，蟬曉揭高杉。香字消芝印，金經發茝函。井通松底脈，書坼洞中緘。
遊長安諸寺聯句 道政坊寶應寺 小小寫真聯句 段成式 
如生小小真，猶自未棲塵。褕袂將離座，斜柯欲近人。昔時知出衆，情寵占橫陳。不遣遊張巷，豈教窺宋鄰。庾樓吹笛裂，弘閣賞歌新。蟬怯纖腰步，蛾驚半額嚬。圖形誰有術，買笑詎辭貧。複隴迷村徑，重泉隔漢津。同心知作羽，比目定爲鱗。殘月巫山夕，餘霞洛浦晨。
遊長安諸寺聯句 平康坊菩薩寺 書事聯句 段成式 
悉爲無事者，任被俗流憎。客異干時客，僧非出院僧。遠聞疎牖磬，曉辨密龕燈。步觸珠旛響，吟窺鉢水澄。句饒方外趣，遊愜社中朋。靜裏已馴鴿，齋中亦好鷹。金塗筆是褧，彩溜紙非繒。錫杖已剋鍛，田衣從懷塍。占牀暫一脅，卷箔賴長肱。佛日初開照，魔天破幾層。咒中陳祕計，論處正先登。勇帶綻鍼石，危防丘井藤。
遊長安諸寺聯句 光宅坊光宅寺 中禪師影堂聯句 段成式 
名下固無虛，敖曹貌嚴毅。洞達見空王，圓融入佛地。一言當要害，忽忽醒諸醉。不動須彌山，多方辯無匱。坦率對萬乘，偈荅無所避。爾如毘沙門，外形如脫履。但以理爲量，不語怪力事。木石摧貢高，慈悲引貪恚。當時乏支許，何人契深致。隨宜詎說三，直下開不二。
遊長安諸寺聯句 翊善坊保壽寺 光天幀讚聯句 段成式 
觀音化身，厥形孔怪。胣腦淫厲，衆魔膜拜。指夢鴻紛，牓列區界。其事明張，何不可解。閻阿德川，大士先天。衆象參羅，福源田田。百億花發，百千燈然。膠如[絡繹]，浩汗連緜。燄摩界戚，洛迦苦霽。正念皈依，衆青如𥶙。戾滓可汰，癡膜可蛻。稽首如空，睟容若睇。闡提墨師，覩而面之。寸念不生，未遇乎而。
遊長安諸寺聯句 宣陽坊靜域寺 三階院聯句 段成式 
密密助堂堂，隋人歌檿桑。雙弧摧孔雀，一矢隕貪狼。百步望雲立，九規看月張。獲蛟徒破浪，中乙漫如牆。還似貫金鼓，更疑穿石梁。因添挽河力，爲滅射天狂。絕藝却南牧，英聲來鬼方。麗龜何足敵，殪豕未爲長。龍臂勝猨臂，星芒超箭芒。虛誇絕高鳥，垂拱議明堂。
遊長安諸寺聯句 崇義坊招福院 贈諸上人聯句 段成式 
飜了西天偈，燒餘梵宇香。撚眉愁俗客，支頰背殘陽。洲號惟思沃，山名祗記匡。辨中摧世智，定裏破魔強。許叡禪心徹，湯休詩思長。朗吟疎磬斷，久語貫珠妨。乘興書芭葉，閑來入豆房。漫題存古壁，怪畫匝長廊。
遊長安諸寺聯句 招國坊崇濟寺 奇松聯二十字絕句 段成式 
杉松何相疎，榆柳方迥屑。無人擅談柄，一枝不敢折。中庭苔蘚深，吹餘鳴佛禽。至於摧折枝，凡草猶避陰。僻徑根從露，閑房枝任侵。一株風正好，來助碧雲吟。時時埽窗聲，重露滴寒砌。風颭一枝遒，閑窺別生勢。偃蓋入樓妨，盤根侵井窄。高僧獨惆悵，爲與澄嵐隔。
遊長安諸寺聯句 永安坊永壽寺 閑中好 段成式 
閑中好，盡日松爲侶。此趣人不知，輕風度僧語。閑中好，塵務不縈心。坐對當窗木，看移三面陰。閑中好，幽磬度聲遲。卷上論題肇，畫中僧姓支。
遊長安諸寺聯句 崇仁坊資聖寺 諸畫聯句 段成式 
吳生畫勇矛戟攢，出變奇勢千萬端。蒼蒼鬼怪層壁寬，覩之忽忽毛髮寒。稜伽之力所疲殫，李真周昉優劣難。活禽生卉推邊鸞，花房嫩彩猶未乾。韓幹變態如激湍，惜哉壁畫世未殫。後人新畫何汗漫。
北禪院避暑聯句 皮日休 
歊蒸何處避，來入戴顒宅。逍遙脫單絞，放曠拋輕策。爬搔林下風，偃仰澗中石。殘蟬煙外響，野鶴沙中跡。到此失煩襟，蕭然揖禪伯。藤懸疊霜蛻，桂倚支雲錫。清陰豎毛髮，爽氣舒筋脈。逐幽隨竹書，選勝鋪苮席。魚跳上紫芡，蝶化緣青壁。心是玉蓮徒，耳爲金磬敵。吾宗昔高尚，志在羲皇易。豈獨斷韋編，幾將刓鐵擿。天書既屢降，野抱難自適。一入承明廬，盱衡論今昔。流光不容寸，斯道甘枉尺。既起謝儒玄，亦飜商羽翼。封章帷幄徧，夢寐江湖白。擺落函谷塵，高欹華陽幘。詔去雲無信，歸來鶴相識。半病奪牛公，全慵捕魚客。少微光一點，落此芒磔索。釋子問池塘，門人廢幽賾。堪悲東序寶，忽變西方籍。不見步兵詩，空懷康樂屐。高名不可效，勝境徒堪惜。墨沼轉疎蕪，玄齋踰闃寂。遲遲不可去，涼颸滿杉柏。日下洲島清，煙生苾蒭碧。俱懷出塵想，共有吟詩癖。終與淨名遊，還來雪山覓。
寂上人院聯句 皮日休 
癭牀空默坐，清景不知斜。暗數菩提子，閑看薜茘花。有情惟墨客，無語是禪家。背日聊依桂，嘗泉欲試茶。石形蹲玉虎，池影閃金蛇。經笥安巖匼，缾囊挂樹椏。書傳滄海外，龕寄白雲涯。竹色寒凌箔，燈光靜隔紗。趁幽飜小品，逐勝講南華。莎彩融黃露，蓮衣染素霞。水堪傷聚沫，風合落天葩。若許傳心印，何辭古堞賒。
獨在開元寺避暑頗懷魯望因飛筆聯句 皮日休 
煩署雖難避，僧家自有期。泉甘於馬乳，苔滑似龍漦。任誕襟全散，臨幽榻旋移。松行將雅拜，篁陣欲交麾。望塔青𩩉識，登樓白鴿知。石經森欲動，珠像儼將怡。筠簟臨杉穗，紗巾透雨絲。靜譚蟬噪少，涼步鶴隨遲。煙重迴蕉扇，輕風拂桂帷。對碑吳地說，開卷梵天詞。積水魚梁壞，殘花病枕欹。懷君瀟灑處，孤夢繞罘罳。
寒夜文宴聯句 皮日休 
文星今夜聚，應在斗牛間。載石人方至，乘槎客未還。送觴繁露曲，徵句白雲顏。節奏惟聽竹，從容只話山。理窮傾祕藏，論猛折玄關。酃酒分中綠，巴箋擘處殷。清言聞後醒，強韻壓來艱。犀柄當風揖，瓊枝向月攀。松吟方㗫㗫，泉夢憶潺潺。一會文章草，昭明不可刪。
藥名聯句 皮日休 
爲待防風餅，須添薏苡杯。香然柏子後，尊泛菊花來。石耳泉能洗，垣衣雨爲裁。從容犀局靜，斷續玉琴哀。白芷寒猶采，青箱醉尚開。馬銜衰草臥，烏啄蠹根迴。雨過蘭芳好，霜多桂末摧。朱兒應作粉，雲母詎成灰。藝可屠龍膽，家曾近燕胎。牆高牽薜茘，障輭撼玫瑰。鸓鼠啼書戶，蝸牛上研臺。誰能將藁本，封與玉泉才。
寒夜聯句 陸龜蒙 
靜境揖神凝，寒華射林缺。清知思緒斷，爽覺心源徹。高唱戛金奏，朗詠鏗玉節。我思方泬寥，君詞復淒切。況聞風篁上，擺落殘凍雪。寂爾萬籟清，皎然諸靄滅。西窗客無夢，南浦波應結。河光正如劒，月魄方似玦。短燼不禁挑，冷毫看欲折。何夕重相期，濁醪還爲設。
開元寺樓看雨聯句 陸龜蒙 
海上風雨來，掀轟雜飛電。登樓一凭檻，滿眼蛟龍戰。須臾造化慘，倏忽堪輿變。萬戶響戈鋋，千家披組練。羣飛拋輪石，雜下攻城箭。點急似摧胸，行斜如中面。細灑魂空冷，橫飄目能眩。垂檐珂珮喧，㩧瓦珠璣濺。無言九陔遠，瞬息馳應徧。密處正垂絚，微時又懸綫。寫作玉界破，吹爲羽林旋。飜傷列缺勞，却怕豐隆倦。遙瞻山露色，漸覺雲成片。遠樹欲鳴蟬，深檐尚藏燕。殘雷隱轔盡，反照依微見。天光潔似磨，湖彩熟於練。疎帆逗前渚，晚磬分涼殿。接思強揮毫，窺詞幾焚研。佶栗烏皮几，輕明白羽扇。畢景好疎吟，餘涼可清宴。君攜下高磴，僧引還深院。駮蘚淨鋪筵，低松濕垂鬋。齋明乍虛豁，林霽逾蔥蒨。早晚重登臨，欲去多離戀。
報恩寺南池聯句 陸龜蒙 
古岸涵碧落，虛軒明素波。坐來魚陣變，吟久菊□多。秋草分杉露，危橋下竹坡。遠峰青髻竝，□□□髯和。趙論寒仍講，支硎僻亦過。齋心曾養鶴，揮翰好邀鵝。倚石收奇藥，臨溪藉淺莎。桂花晴似拭，荷鏡曉如磨。翠出牛頭聳，苔深馬跡跛。繖欹從野醉，巾側任田歌。跁跒松形矮，般跚檜樾矬。香飛僧印火，泉急使鑣珂。菱鈿真堪帖，蓴絲亦好拖。幾時無一事，相伴著煙蘿。
天台禪院聯句 安守範 
偶到天台院，因逢物外僧。忘機同一祖，出語離三乘。樹老中庭寂，窗虛外境澄。片時松影下，聯續百千燈。
講德聯句 清晝 
先王設位，以正邦國。建立大官，封植有德。二南敷化，四岳述職。其言不朽，其儀不忒。暨於嬴劉，乃創程式。罷侯置守，剖竹分域。赫矣皇唐，康哉立極。精選藩翰，庸資正直。爰命我公，東土作則。克己恭儉，疲人休息。濟濟閭閈，油油黍稷。既富既教，足兵足食。恤其凋瘵，剪其荆棘。威懷逋叛，撲滅蝥賊。疾惡如讐，聞善不惑。哀矜鰥寡，旌禮儒墨。乃修隄防，乃濬溝洫。以利通商，以溉嘉穀。徵賦以節，計功以時。人胥懷惠，吏不能欺。我政載孚，我邦載綏。猛獸不暴，嘉魚維滋。肅恭明神，齊沐不虧。歲或驕陽，雨無愆期。帝嘉有庸，寵命來斯。紫紱載綏，金章陸離。資忠履孝，閱禮敦詩。明德惟馨，自天祐之。